text:
Monday, March 23, 2015
2015 CORONATION RITES TI CABUGAO SOUTH CENTRAL SCHOOL, NABALLIGI
Cabugao, Ilocos Sur – Naangay ti 2015 Cabugao South Central School Coronation Rites ti Cabugao South Central School idi rabii ti Marso 20, 2015 iti Open School Auditorium iti nasao a pagadalan.
Sakbayna, naangay ti Parade Around the Town iti bigat iti dayta a petsa babaen kadagiti agbasbasa iti nasao a pageskuelaan.
Iti seremonia ti Koronasion, immuna a naangay ti Doxology; sa Pambansang Awit; simmaganad ti Welcome Talk ni Mr. Percival Somera, CSCS PTA President; ken Entrance of the Past Royal Court, His Royal Highness King Enoch Gil Seguritan 1st ken Her Majesty Queen Hyacinth Ranada 1st.
Naisaganad ti Investiture ti Mr. & Miss CSCS 2015. Kinoronaan da SB Member Vicky S. Serna ken ni Mr. Rodel P. Suniega, Principal, Turod ES ti Ari kasta met da Mr. Rodel P. Suniega ken ni SB Member Josefina S. Vallejo iti Reyna.
Naiyaspili dagiti Sashes ti 13 a Paris ti Prinsipe ken Prinsesa nga idauluan ti Ari ken Reyna babaen kadagiti nagannakda.
Simmaruno ti pannakaipan dagiti Coronets dagiti umuna nga innem nga agparis a Prinsipe ken Prinsesa babaen kadagiti napusgan a mangorona nga Opisiales ken Indibidual ken dagiti Partner-da.
Naited pay dagiti Trophies dagiti 6-Pairs Prince and Princesses. Kalpasan dagiti Tribute nga impaay manipud iti Kindergarten Pupils agingga iti Grade V1 Pupils, naaramid ti Recessional.
Nasangaili pay dagiti Balikbayans ken Retirado a Mangisursuro iti South Central School.
Nagatendar met iti Coronation Rites da Brgy. Captain Valentin S. Tuyor, Jr. ken Kagawad Remedios S. Cruz ti Brgy. Bonifacio kasta met ken ni Mrs. Julia B. Cayso, Principal, Cuantacla Elementary School.
Nakikaysa pay dagiti Balikbayans nga isuda Mr. & Mrs. Tony Overhue.
Binagi ni Mrs. Melvie S. Sajonia, Principal II, ti CSCS iti Closing Remarks. Pinagyamananna iti panagatendar dagiti amin a nakipaset iti nasao a seremonia ken iti panagballigi daytoy nga aktibidad iti eskuelada.
Nagpaay nga Emcee da Mrs. Odette V. Somera ken ni Mr. Rommel Santella. # (Web In-Action)
Posted by Bayan ng Cabugao, Ilocos Sur at 9:19 AM
Subscribe to: Post Comments (Atom)


c: text/html

text:
“Ania
ti napasamak kenni Kanor, Marcos?” nakunak ngem mangrugin nga
agkakapsut ti tumengko.
“Kellaat
lattan a nakusbo, Manang. Impanmi iti Lapira Hospital.”
Riniingko ni Andy ket binilinko a
kitaenna dagiti kakabsatna. Nangipisokak iti tisirt ni lakay iti
plastik a bag.
Naammuak nga adda koma agpaitulod
a pasahero ken ni lakay. Ngem idi tumakder, kellaat lattan a natuang.
Idi arayaten da Marcos, imbagana nga itarayda iti ospital ta
agkakapsut kano.
Adda naikabit a suero ken ni lakay
idi umunegak iti kuarto a nakaipananna. Iti dayta a darikmat,
nakagatko ti bibigko, Manong Danny. Iti panangdayas kenkuana ti lawag
manipud iti flourescent lamp, nakabesbessag ni lakay. Kasla adu ti
limmakayanna.
Idi madlawnak, nagmulagat.
Pinilitna ti immisem. Nagtugawak iti sikiganna. Sinapul ti imana ti
dakulapko sana pinetpetan.
Diak nasarkedan ti luak, Manong
Danny. Iti panagriknak, kasla maysa a nakutoran a piek ni lakay,
agbirbirok iti pudot a pagkamanganna.
“Kumusta ti
panagriknam?” sinaludsodko.
“Nasayaat
metten,” insungbatna.
“Lakay, idi
pay laeng nga ibagbagak kenka a kitaem ti bagim, ania ngay itan.”
“Ala, huston.
Inton bigat, rummuarakto met laengen.”
Ngem kabigatanna, saan a
pinalubosan ti doktor ni lakay. Paliiwenda kano pay. Agkedked koma
ni lakay ngem imbagak a masapul nga aginana pay ta nakapsut pay
laeng.
Iti maikatlo nga aldawmi iti
ospital, pinaayabannak ti doktor.
“Nakaron ti
sakit ni lakay, Mrs. ket nataninganen ti panagbiagna!”
Naklaatak iti dayta nga impakaammo
ti doktor, Manong Danny. Kasla nagtupak kaniak ti lubong. Ni Kanor,
addan taning ti biagna?
Inkeddengko nga iyawid ni lakay
iti balay. Nasaysayaat nga iti balay ti pangpalabsanna iti nabatbati
pay nga aldaw ditoy lubong.
Awan ti nangipalgakak iti sakit ni
lakay, Manong Danny. Uray dagiti annakko, saanda nga ammo a dandanin
pumanaw iti sidongda ti amada.
Sangkapapilit ni Kanor ti ipapanna
panagpasada ngem imbagak nga aginana pay ta dayta ti bilin ti doktor.
“Kasanon ti
panagbiagtayo no diak agpasada?” nakunana iti naminsan.
“Agangkatak
iti nateng a mapanko ilako iti tiendaan iti ili,” nakunak.
Pinilitko a pinaragsak ti langak
no kasdiay a kadennak ni lakay ken dagiti annakmi, Manong Danny. Ngem
iti rabii, no nakaturogdan, pamrayak ti mapan iti kadaklan ket iti
abay ti tawa, siulimek a sangitak ti kasasaadmi.
Maysa a rabii, diak nadlaw a
rimmuar ni Kanor. Madamaak nga agsansanto rosario iti sanguanan ti
bassit nga altar. Inurayna a malpasak.
“Baket, diak
kayat nga agladingitkayo no pumusayak. Narigat kaniak, ta
panawankayonton, dikayonton maaywanan, maisapulan kadagiti
kasapulanyo ditoy balay. Ngem ammok a dimonto baybay-an dagiti
annakta…”
Nagtung-edak, Manong Danny. Uray
saankon nga ibalikas, ammon ni Kanor nga asidegen ti isisinana iti
sidongmi.
Adda dagiti darikmat a seknannak
ti isusuko. Ngem no sumangbay dayta a rikna, pamrayak ti
agparintumeng iti bassit nga altar ken agkararag iti Naindaklan nga
Ina tapno ikkannak iti pigsak a mangibaklay kadagiti problemami a
sangapamilia.
Wen, Manong Danny, pinabilegko ti
bagik tapno di makita ti asawak ken dagiti annakko nga umas-assibay
ti isusukok iti daytoy nadagsen a pannubok iti biagmi.
Nakunak iti bagik: ipaayko ken ni
Kanor amin a pagragsakanna iti nabatbati pay a panawen iti biagna,
iti panawen a kasapulanna ti ayat ken pammateg a dakami laeng nga
aginana ti makaited.
Tengnga ti rabii ti Disiembre 24
idi magsatan ti anges ni Kanor, Manong Danny. Pannakayanak ti Mesias!
Isasangbay ti Ari ti Ayat.
Ngem pimmusay ni lakay a nasimbeng
ti panunotna.Pimmusay nga addakami iti sibayna. Pimmusay nga ammona a
saanko a baybay-an dagiti annakkmi. Pimmusay nga ammona nga agingga
iti maudi a kanitona ditoy lubong, ipatpategmi.
Asideg manen ti Paskua, Manong
Danny. Maipalagip manen kaniak nga iti maysa a paset ti biagko, adda
maysa a Kanor a gapu iti panangipategna kadakami, inyaradona ti
bagina iti trabaho tapno agnam-aykami.
Wen, naaklonmin nga awanen iti
sidongmi. Nupay adda dumuko a saem no dadduma, inawatmi a maysa a
pannubok ti ipupusayna a mangted kadakami iti dakdakkel a pigsa ken
kired iti pannakidangadangmi iti biag.#

robotstxt: allowed

filter: keep


text:
VIGAN CITY – Saan a maited ti botika ti barangay no di agsanay nga umuna dagiti mangimaton iti botika, daytoy ti impaganetget ni Vice Gov. Jerry Singson itay nabiit.
“Nakalukat ti ruangan kadagiti barangay nga awan pay botikana no la ketdi agsanay dagiti mangimaton,” kinuna ni Singson idinto nga innayonna a sisasagana nga agpaseminar uray maymaysa ti agsanay tapno masigurado nga agtultuloy daytoy a programa.
Impalgak ti bise gobernador nga agpategen iti nasurok a P19.2 milion dagiti botika ti barangay a naiteden kadagiti barbarangay ditoy probinsia sana inyunay-unay a puntiriana a maikkan dagiti amin a barangay iti botika nga addaan ag-agas nga agpateg iti P25,000.
“Importante diay seminar tapno awan ti pambar,” kinuna ni Singson sana dinakamat nga adda dagiti naipasdek a botika ti barangay iti napalabas ngem saanda a nagtultuloy gapu iti mapapati a saan a nasayaat a pannakaimatonda.
Kinuna ni Singson a tungpal biag ti botika ng barangay ket kasapulan nga aglasat dagiti mangimaton iti panagsanay tapno saanda a mabangkrap.
Kanaig daytoy, inwaragawag ti bise gobernador ti pannakaisayangkat ti seminar iti ili a Sta. Maria ken Burgos santo ti San Esteban ken Santiago a pakaiyadalan iti pannakaimaton ti botika sakbay a maited kadakuada. Maitudingto met ti paseminar ti Sta. Lucia iti mabiit.
“Uray no asinonto dagiti gobernador ken bise gobernador, agtultuloyto dagitoy,” kinuna ni Singson sa innayon a adda met dakkel a responsibilidad dagiti bumarangay tapno agballigi daytoy a gannuat.
Programa ti national government ti pannakaipasdek dagiti botika kadagiti barangay ket naiyussuat daytoy ditoy probinsia babaen ti initiatibo ti bise gobernador tapno maaddaan dagiti bumarangay iti botika a pakailakuan iti nalaka nga agas ken asideg a gumatanganda iti emerhensia a pagkasapulanda iti agas.#


text:
SAN JUAN, Ilocos Sur – Nagreklamo dagiti vegetable vendors ken ni Mayor
Benjamin Sarmiento a bimmassit ti malakuanda agsipud iti kaadda dagiti
aglabbalabba nga aglako iti natnateng iti tiendaan.
Napag-aanamongan a maikkan dagiti aglabbalabba iti nateng iti aldaw a panaglakoda iti tiendaan kas iti aldaw ti tienda, Martes, ken iti Domingo.
Kadagiti sabsabali nga aldaw, makilinia dagiti aglabbalabba kadagiti lehitimo a vegetable vendors.
Kinuna dagiti vegetable vendors a maatiwanda a lehitimo nga aglaklako iti natnateng agsipud ta saan nga agbaybayad dagiti aglabbalabba iti mayor’s permit.#


text:
1940
Ti 1940 ket maysa a bisiesto a tawen a nangrugi iti aldaw ti Lunes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Enero[urnosen | urnosen ti taudan]
- Enero 4 – Gao Xingjian, naiyanak nga Insik a mannurat, laureado iti Premio Nobel
Pebrero[urnosen | urnosen ti taudan]
- Pebrero 9 – J. M. Coetzee, mannurat a taga-Abagatan nga Aprika, laureado iti Premio Nobel
Abril[urnosen | urnosen ti taudan]
- Abril 14 – Julie Christie, Briton nga aktres
- Abril 25 – Al Pacino, Amerikano nga aktor
Mayo[urnosen | urnosen ti taudan]
- Mayo 24 – Joseph Brodsky, naiyanak a Ruso a mannaniw, Premio Nobel a laureado (pimmusay 1996)
Hulio[urnosen | urnosen ti taudan]
- Hulio 6 – Herminia Roman, politiko iti Bataan
- Hulio 27 – Ernie Chan, Filipino-Amerikano nga artista iti komiks (pimmusay 2012)
Nobiembre[urnosen | urnosen ti taudan]
- Nobiembre 27 – Bruce Lee, Insik-Amerikano a martial artist ken aktor (pimmusay 1973)
Pimmusay[urnosen | urnosen ti taudan]
Marso[urnosen | urnosen ti taudan]
- Marso 16 – Selma Lagerlöf, Sueko a mannurat, Premio Nobel a laureado (naipasngay 1858)
Mayo[urnosen | urnosen ti taudan]
- Mayo 20 – Verner von Heidenstam, Sueko a mannurat, Premio Nobel a laureado (naipasngay 1859)
Septiembre[urnosen | urnosen ti taudan]
- Septiembre 1 – Gregorio Aglipay, Filipino a daulo ti relihion (naipasngay 1860)


text:
SANTIAGO, Ilocos Sur – Pito a mangngalap manipud iti Lingsat, Sta. Maria, Ilocos Sur ti agisaysayangkat iti illegal a panagkalap iti kabaybayan ti San Esteban ken ditoy nga ili.
Nakemmeg ditoy da Reynaldo Santiago y Umipig, Clarito Costales y Cabbab, ken Whisley Daproza, agpapada a residente iti barangay Lingsat, Santa Maria, Ilocos Sur ket nakumpiska kadakuada ti motorized a bilog a maris berde, maysa a compressor, 2 a pana ken aganay 10 a kilos a nakalapanda a nadumaduma ti klaseda nga ikkan.
Mismo a ni Mayor Josefino Miranda ti timmawag ken ni PSI Cirilo Butigan, agdama a hepe ti polis ditoy ket impakaammona ti kaadda dagiti agkalkalap iti fish sanctuary a masarakan iti Barangay Butol iti daytoy nga ili.
Napalubosan met laeng dagiti mangngalap kalpasan ti panagbayadda iti multa.
Kabayatanna, uppat pay a mangngalap a taga-Lingsat, Sta. Maria, Ilocos Sur ti natiliw bayat ti panagkalapda iti kabaybayan iti San Esteban, a nagaramat iti compressor.
Natiliw da Michael Daproza, 30, naasawaan; Gideon Daproza, 22, baro; Edgar Cruz, 43, naasawaan; ken ni Cherry Daproza, 31, naasawaan, ket nakumpiska kadakuada ti motorized banca, compressor nga adda motorna, improvised a pana, flashlight, ken 20 kilos a nadumaduma ti klaseda nga ikan.
Napagmulta dagiti mangngalap iti P7,500 sakbay a napalubosanda.
Adda ita iti ikut ti kapitan ti barangay compressor ken bangka.
Iti kallabes, sumagmamanon a mangngalap manipud iti Barangay Lingsat ti tiniliw dagiti polis ti San Esteban gapu iti panagkalapda babaen ti panagusarda iti compressor.#


text:
SANTA, Ilocos Sur – Dua manen a tattao ti natay iti aksidente a nagsina a napasamak iti Bantay ken ditoy nga ili idi Pebrero 19.
Naireport iti polis iti daytoy nga aldaw a natay iti aksidente da Darwin Tapiceria y Tenorio, 20, baro, katulong iti Vigan City public market ken residente iti Barangay Lingsat, Bantay, Ilocos Sur, ken ni Cristelle Leah Mendoza y Criste, 9, Grade IV pupil ti Mabilbila Integrated School ken residente iti Sitio Cabuaan, Barangay Mabilbila Sur, Santa, Ilocos Sur.
Nasarakan ti maysa a polis ni Tapiceria a nakadalutaytay iti sirok ti kamantiris iti makannigid a paset ti provincial road iti amiananen ti rangtay iti Barangay Tay-ac, Bantay a nadigos iti bukodna a dara.
Naitaray ni Tapiceria iti Metro Vigan Cooperative Hospital ngem naideklara nga awanen ti biagna gapu kadagiti grabe a sugatna, nangruna iti rupana.
Iti panagimbestiga dagiti polis, agpaamianan ti motorsiklo a minaneho ni Tapiceria idi mapukawna ti kontrolna iti manibela ket dinungparna ti puon ti kamantiris sa manen naidungpar ti lugan iti puon ti katuday.
Nakasarak dagiti polis iti plastic bag a naglaon iti naburak a botelia ti Emperador Light iti asideg ti motorsiklo.
Kabayatanna, pimmusay ni Mendoza iti Metro Vigan Cooperative Hospital a nakaitarayanna idi agarup 9:00 ti rabii ti Pebrero 19 sumagmamano nga oras kalpasan a nadungpar ti Mazda BT50 Pick Up a minaneho ni Eldwin Que Agliam, 28, baro, field operation engineer iti Globe Telecom, iti national highway a sakup ti Mabilbila Sur, Santa.
Segun iti report, mapapati a kellaat a bimmallasiw ni Mendoza iti kalsada ket nupay nagpreno ni Que, nadungparna latta ti ubing a puon ti nakaipalladawan daytoy iti kanal iti dayaen nga abaga ti kalsada.
Intaray ni Que ti biktima iti ospital sa boluntario a simmuko iti police station ti Bantay.
Iti kaudian a report, mapapati a saanen nga agdarum pay ti pamilia ti biktima kalpasan a nakiareglo ni Que kadakuada.#


text:
TAGUDIN, Ilocos Sur – Natay ti back rider idinto a nasugatan dagiti drayber dagiti dua a motorsiklo a nainbolbar iti aksidente iti national highway sadiay Barangay Dardarat, ditoy nga ili idi Agosto 3.
Naitaray iti Ilocos Sur District Hospital, Barangay Bio, Tagudin, Ilocos Sur ni Michael Angelo Pagayatan y Abundo, 17, nagmaneho iti Yamaha Mio Soul 125, estudiante ken residente iti Barangay Baracbac, Tagudin, Ilocos Sur, ken ti kinasakayna a ni Leonard Lopez Calumpit, 15, estudiante, ken residente iti Barangay Las-ud, Tagudin, Ilocos Sur ngem saanen a naiyabot ti biag ni Calumpit.
Iti met Ilocos Training Regional and Medical Center, Parian, San Fernando City, La Union, ti nakaitarayan ni Mark Louie Lopez Villar, 16, nagmaneho iti SYM motorcycle ken residente iti Barangay Las-ud, Tagudin, Ilocos Sur.
Segun iti report, agpada nga agpaabagatan dagiti dua a motorsiklo, umun-una ti SYM motorsiklo idi mapasamak ti aksidente.
Mapapati nga inobertekan ni Villar ti sarsarunuenna a motorsiklo, simmaruno ti MIO Soul a minaneho ni Pagayatan ngem nadiskarkulo daytoy ti distansia ket nadungparna ti SYM motorcycle a puon ti nakaikrasanda iti kalsada ken nakadundunoranda a tallo.
Kinuna dagiti polis a pasig amin a menor de edad dagiti nainbolbar iti aksidente. Malaksid nga awan ti plaka ti motorsiklo ni Pagayatan, awan pay ti helmet ken lisensia nga agmaneho.#


text:
TAGUDIN, Ilocos Sur – Nairaman a napuoran ti maysa a lalaki idi nauram ti balayna idi parbangon ti Oktubre 28.
Nainaganan ti biktima a ni Alfredo Supnet a mapapati a nakubong iti uneg ti balayna idi mauram daytoy.
Dagus a nagresponde dagiti polis idi nakaawatda iti tawag iti selpon manipud ken ni Jovito Somera, Administrative Aide II ti Tagudin municipal government idi agarup alas 12:35 ti parbangon ti nadakamat a petsa ngem nakaron ti uram ket saanen a naisalba ti balay a naaramid iti kawayan ken naggatep iti sim.
Idi nasebseban ti apuy, naduktalan laengen dagiti bumbero a nairaman a napuoran ni Supnet iti uneg ti balayna.#


text:
BANTAY, Ilocos Sur – Arig sensilio a panggasolina laeng iti motorsikloda ti naala dagitoy tallo a mannanakaw iti maysa nga empleada ti gobierno a hinold-apda iti national highway a sakup ti Barangay Guimod ditoy nga ili idi Nobiembre 12.
Kas gunggonada iti panangipasungalngalda iti biag ken dayawda, dismayado la ketdi dagiti di nabigbig a suspek agsipud ta sumurok-kumurang P300 laeng ti pagbibingayanda iti linaon ti nasikuatda a bag ni Donabelle Bugarin y Palomares, 29, naasawaan, empleada iti National Statistics Office, Vigan Branch, ken residente iti Poblacion, Sto. Domingo, Ilocos Sur.
Dagus a nagresponde dagiti polis ditoy babaen ti panangipangulo ni Deputy Chief of Police, Inspector Jaymar Tapiruy Algeria kalpasan a nakaawatda iti tawag manipud iti selpon ti maysa a Zenny Pulido nga adda nahold-ap iti national highway a sakup ti Barangay Guimod. Napatalgedan dagiti polis a hinold-ap ti tallo a lallaki ni Bugarin bayat ti ipapanna iti opisinada iti dayta nga aldaw a nakalugan iti Honda Wave a motorsiklona.
Iti panagimbestiga dagiti polis, naammuan a bayat ti panagdaliasat ni Bugarin iti national highway, kellaat nga immabay kenkuana ti maysa nga sports motorcycle (jumper type) a nagluganan ti tallo a lallaki, ket maysa kadagitoy ti nanggammat iti bag ti biktima a nakaigapu ti pannakapukawna iti kontrolna iti manibela a nagresulta iti pannakaikrasna.
Nupay nagsagrap iti dunor iti ulo ken sakana, timmakder ni Bugarin ket nagtaray a mapan agpatulong iti asideg a balay bayat ti panagpaarayatna.
Ngem sinurot dagiti suspek ket maysa kadakuada ti nangasut iti paltogna sana pinaturongan ti biktima ken ginammatan ti shoulder bag ti biktima.
Malaksid iti cash, naglaon ti bag iti USB kit para iti Samsung Wonder Cellular Phone, tax ID, postal ID.
Naglibas dagiti suspek a nagturong iti saan nga ammo a direksion.
Intaray dagiti nagresponde a polis ti biktima iti Metro Vigan Cooperative Hospital tapno maagasan dagiti sugatna.
Nagpatulong dagiti polis-Bantay kadagiti kaparangetna a police stations a mangiwayatda iti dragnet operation ngem mapapati a nakalusot dagiti suspek.
Inladawan ti biktima dagiti suspek nga agtayag iti agarup 5’4”, kalkalaingan ti kababagida, kayumanggi, ababa ti buokda ken mapattapatta nga agtawen iti 20 agpababa.#


text:
Bara
Ti bara ket isu ti kammasapulan a respirasion nga organo kadagiti adu nga agang-anges ti angin nga ayup, a mairaman dagiti tetrapoda, dagiti dadduma nga ikan ken dagiti dadduma a leddeg. Kadagiti mamalia ken dagiti pay narik-rikut a porma ti biag, dagiti dua a bara ket mabirukan idiay asideg ti duri iti sumbangir ti puso. Tikangrunaan nga annongda ket ti mangipan ti oksiheno manipud iti tangatang iti sistema ti panagbalikuskos, ket ti mangibbet ti karbon dioksido manipud iti pagbalikuskosan ti dara iti tangatang.Ti dakkel a rabaw tilugar ket nasken para iti panangisinnukat kadagiti alingasaw a maaramid babaen ti mosaiko dagiti naipangpangruna a selula a mnagporma kadagiti babassit a riniwriw, a naingpis ti datarna a supot ti angin a tinawtawagan ti albeolo.
Tapno maawatan ti anatomia dagiti bara, ti ilalabas ti angin babaen ti agong ken ngiwat a mapan idiay albeolo ket nasken a maadal Ti panagrang-ay ti angin babaen ti ngiwat wenno ti angong, ket agbanniaga babaen ti nasoparinge, oropatinge, laringe, ken ti trakea (aangsan). Ti angin ket agpabba a lumabas iti trakea, a mangbingay iti dua a nangruna a bronkuio; dagitoy a sanga iti kanigid ken kanawan ken ti kanawan a barbara nga idiay ti panagrang-ay a panagbingbingay iti maysa a sistema iti bonkuio ken dagiti bronkuiolo aginggan ti pannakaabotna ti albeolo. Dagitoy nga adu nga albeolo a ditoy ti pakaaramidan ti pagsinnukatan dagiti alingasaw iti karbon dioksido ken oksiheno.[1]
Ti panaganges ket pinaandar babaen ti mipapan ti pikel a tignay; kadagiti nasapa a tetrapoda, ti angin idi ket naipan kadagiti bara babaen kadagiti maipapan ti paringe a piskel babaen ti panagbommba ti pingping, a makitkita pay laeng kadagiti ampibia. Dagiti reptilia, dagiti billit ken dagiti mamalia ket agus-usarda kadagiti bukodda a muskuloeskeletal a sistema tapno makasuporta ken mangpatan-ay ti panaganges.
Dagiti medikal a termino a mainaig iti bara ket kankanayon a mangrugi iti pulmo-, kasla iti (pananginagan a porma: pulmonario) wenno manipud iti Latin a pulmonarius ("kadagiti bara"), wenno iti pneumo- (manipud iti Griego ti πveύuwv "bara").
Kitaen pay[urnosen | urnosen ti taudan]
- Daig
- Midia a mainaig iti Dagiti bara iti Wikimedia Commons
Dagiti paammo[urnosen | urnosen ti taudan]
- ^ Wienberger, Cockrill, Mandel. Dagiti Pamunganayan ti Pulmonario a Medisina. Elsevier Science.


text:
VIGAN CITY – Tallo a most wanted persons (city level) ti inarestar dagiti nagtipon a pannakabagi ti kapolisan idi Marso 9 iti oras ti alas 8:00 ti rabii idiay Barangay Cabaroan Daya daytoy a siudad.
Inaresto dagiti kameng ti Vigan City Police, PIB, PIDMB ken CIDG Ilocos Sur da Marvin Battad Supnet, top 8 MWP, 19; Jerwin Pagal Atanaes, top 9 MWP, 25; Rey Jon Apelin Arruejo, top 10 MWP, 20; ken John Jesmar Manale Ilaga, 17, agpapada nga awanan asawan ken agpapada nga agnaed iti Barangay Cabaroan Daya, ditoy a siudad, gapu iti basul a panagrames.
Naarestarda babaen ti Warrant of Arrest nga inyisiu ni Hon. Marita B. Balloguing, Presiding Judge iti RTC Branch 20, Vigan City a napitsaan iti Marso 8 iti agdama a tawen. Awan ti nairekomenda a piansada.
Naikustodia dagiti akusado iti Vigan CPS para iti umisu a dokumentasion ken disposision kalpasan a naeksamenda iti Vigan City Health Office.
Naarestar pay iti isu met la petsa, Marso 9, ti Top 6 MWP (municipal level) iti agarup alas 7 ti rabii sadiay Brgy. Puro, Magsingal, Ilocos Sur ti agnagan Gerald Doria y Urmeneta aka Gerald Urneta Doria, 20, awanan asawa, trabahador ken residente iti nasao met la nga ili babaen ti arrest warrant nga inyisiu ni Hon. Judge Corpus B. Alzate ti RTC Branch 21, Vigan City, Ilocos Sur, gapu iti panaglabsing iti RA 9262 a naidaket iti CC No. 8333-V-2018 a napetsaan Peb. 26, 2018.
Naikkan iti piansa a P12,000.00 para iti temporario a wayawaya.
Naipan iti Magsingal Dist. Hospital sakbay a naikustodia iti Magsingal MPS para iti dokumentasion ken umisu a disposision. (Tawid News Team)


text:
TAGUDIN, Ilocos Sur – “ASAP Tagudin agtultuloy”, daytoy ti baro a battle cry ti gobierno munisipal ditoy nga ili nga idauluan ni Mayor Roque Verzosa, Jr.
Kanaig daytoy, nagmula manen iti marunggay dagiti opisial, empleado ken nadumaduma a sektor ditoy nga ili kas panangselebrarda daytoy makatawenen a programa a panangpaadu iti marunggay ditoy.
Karaman dagiti nagmula da Mayor Verzosa, dagiti konsehal, empleado ken dagiti nadumaduma a grupo ken gunglo ditoy nga ili.
Tunggal grupo ken gunglo ket adda intugotda a marunggay nga imula.#


text:
SANTA MARIA, Ilocos Sur – Imbag ta saan a bimtak ti maysa a bala ti kanyon a nasarakan a nakabitin iti maysa a junkshop iti barangay Maynganay Sur, iti daytoy nga ili.
Nasarakan ti bala ti kanyon nga unexploded ordnance (UXO) mortar, 60 mm projected munition, US made iti junkshop a kukua ni Oscar dela Cruz, iti nasao met laeng a barangay.
Kinuna ti akinkukua ti junkshop a natinnag iti maysa a truck ti taga-Pangasinan nga aggatgatang kadakuada iti landok ken plastic, walo a bulanen ti napalabas ti nasao a bala ti kanyon.
Insigida met a naipan iti kuerpo iti pulisia ti nasao a bala ti kanyon.


text:
VIGAN CITY – Awan pay ti suspek ti kapolisan ditoy iti nagsaruno a pannakapapatay ti dua a masuspetsa a drug personality ditoy siudad.
“On-going pay ti inbestigasion,” daytoy ti sungbat ni Police Supt. Elpidio R. Nartates, hepe ti polis ditoy siudad, bayat ti pannakiuman kenkuana ni Peter Rebunal ti DWRS a naipatangatang iti Barangay Commando Brigada a programa ni Jun Ramos no anian ti nagdur-asan ti pannakapapatay ni Roger Cariaga ken ni Dominic Flandez y Sebastian.
Nupay kasta, kinuna ni Nartates nga iti kallabes, adda naipila a tallo a kaso ti panagikut iti droga maikontra ken ni Flandez idinto a mapapati met a nainbolbar iti kaso ti droga ni Cariaga ket innayonna a daytoy ti anggulo a kitkitaenda iti panagimbestigada.
Pinaltogan ti dua a lalaki a nagkalubbon iti motorsiklo ni Cariaga, 45, baro, residente iti Barangay VI bayat ti panagdaliasat ti luganna a chop-chop, kaduana ti live-in partnerna a ni Violeta Camacho y Fontejon, 31, ken ti 6 ti tawenna nga anakda iti Gen. Luna Street, Barangay I idi Agosto 10.
Saanen a naidanon ti biag ni Cariaga iti ospital a nakaitarayanna.
Pinaltogan met ti di nabigbig a suspek a naglugan iti motorsiklo ni Flandez, residente iti Barangay 5 ditoy siudad kalpasan ti igagatangna iti taraon iti maysa a restaurant iti De Los Reyes Street idi agarp alas 11:45 rabii ti Agosto 15.
Kinuna ti hepe a kas maibatay iti palawag dagiti empleado iti Cool Spot, saan a nagbayag ken saan nga imminum ti biktima ket pimmanawen kalpasan ti panagorderna iti makan.
Agpada a cal. 45 ti paltog a naaramat iti krimen.
Kinuna ni Nartates nga ipaamirisda iti crime laboratory dagiti kapsula a narekobreda iti dua a pammapatay tapno maammuan no maymaysa a paltog ti naggapuanna.
“Saan koma a dagitoy (pammapatay) ti makaapekto iti peace and order iti siudad,” kinuna ni Nartates.#


text:
Plantilia:Navbox
Ti plantilia ti {{navbox}} ket mangpalubo sti nalaka a panangiyasentar ti pagdaliasatan a plantilia babaen ti panangited iti maysa wenno ad-adu a listaan dagiti silpo. Daytoy ket addaan kadagiti kasisigud nga estilo a mabalin kadagiti kaaduan a plantilia ti pagdaliasatan. Mabalin met daytoy a baliwan dagiti kasisigud nga estilo, ngem saan a maisingasing. Ti panagusar daytoy a plantilia, wenno maysa kadagiti mainaig a plantilia ti "Navbox", ket nangruna a maisingasing para iti panagpapada kadagiti pagdaliasatan a plantilia, ken para iti kalaka ti panagusar.
Dagiti linaon
Panagusar
Pangngaasi nga ikkaten dagiti parametro a saan a maus-usar.
{{Navbox | name = {{subst:PAGENAME}} | title = | listclass = hlist | state = {{{state|}}} | above = | image = | group1 = | list1 = | group2 = | list2 = ... | group20 = | list20 = | below = }}
Listaan dagiti parametro
Ti navbox ket agus-usar ti bassit a letra kadagiti nagan ti parametro, a kas makitkita dita kanawn a kahon. Ti nasken a parametro ti name ken title ket agpartuatto ti naglinia ti maysa a kahon no maikkat dagiti sabali a parametro.
Ti parametro ti "group1" (kdpy.) ket pagpilian laeng ken saan a nasken, ken dagiti pay paset a nainaganan ti "above/below".
Ti batayan ken dagiti kadawyan a parametro ket dagii sumaganad (kitaen ti baba para iti napno a listaan):
name –ti nagan ti plantilia.
title –teksto iti baras ti titulo, a kas ti: [[Kas pagarigan a titulo]].
listclass –ti klase ti CSS para kadagiti selula ti listaan, kadawyan daytoy a
hlistpara kadagiti horisontal a listaan. Mabalin pay nga usaren ti bodyclass para iti sibubukel a kahon.
state –panagtengngel no ti kahon navbox ket naukrad wenno narebba.
titlestyle –ti estilo ti CSS para iti baras ti titulo, a kas ti:
background: gray;
groupstyle –ti estilo ti CSS para iti grupo dagiti selula, a kas ti:
background: #eee;
above –teksto nga agparang iti ngato ti paset ti grupo/listaan (mabaln a listaan dagiti amin a silpo ti wiki).
image –ti maysa a pagpilian a ladawan iti kanawan, naikodigo a kas ti sibubukel a ladawan. Daytoy ket kadawyan ng arkos laeng, isu a nasken a maikodigo a kas
[[Pepeles:XX.jpg|80px|link=|alt=]].
imageleft –ti maysa a pagpilian iti kanigid (ikodigo a kapada ti parametro ti "image").
groupn –ti teksto ti kanigid a bangir sakbay ti list-n (no saan nga ikabil ti group-n , ti list-n ket mangrugi iti kanigid ti kahon).
listn –teksto a mangilista kadagiti silpo ti wiki nga agus-usar ti pormat ti listaan ti wiki.
below –pagpilian a teksto nga agparang iti baba ti paset ti grupo/listaan.
Tabas ti tabla
Awan kadagiti parametro ti ladawan, ngato ken baba
Ti tabla a patauden babaen ti {{Navbox}} nga awan kadagiti parametro ti image, above ken below (ti kolordapo a maris ti listaan ket nainayon laeng para iti pagarigan a panangipakita):
Awan kadagiti parametro ti ladawan, ngato ken baba
Ti tabla a patauden babaen ti {{Navbox}} bga awan kadagiti parametro ti image, above ken below (ti kolordapo a maris ti listaan ket nainayon laeng para iti pagarigan a panangipakita):
Addaan kadagiti parametro ti ladawan ken awan ti parametro dagiti grupo
Ti tabla a patauden babaen ti {{Navbox}} nga awan kadagiti parametro ti image, imageleft, lists, ken awan kadagiti parametro ti groups, above, below (ti kolordapo a maris ti listaan ket nainayon laeng para iti pagarigan a panangipakita):
Kitaen pay
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
ALILEM, Ilocos Sur – Dua nga upland municipality ti dinanon ti Kakabsat nga Agnaed iti Probinsia ti Ilocos Sur Idanonmi ti Tulong ken serbisio, aniaman nga Oras dita Lugaryo (Kapitol Outreach Program) ti gobierno probinsial ket inyawatda dagiti ramit-talon, ramit-komunikasion, kitchen utensils ken dadduma pay a serbisio nangruna iti salun-at idi Pebrero 19 ken 21.
Immuna a dinanon daytoy poverty alleviation program ti gobierno probinsial ti Sugpon idi Pebrero 19 ket inyawatda dagiti kiniddaw dagiti barangay officials a kuliglig, generators, water pumps, knapsack sprayers, welding machines, hose, tubo, makina a pagdait, paglutuan, kaldero, siliasi ken dadduma pay a kitchen utensils, tolda, tugaw, lamisaan, computer sets, laptop, nebulizers, BP aparatus. Adda pay naited a provincial aid a sag-P5,000 kadagiti innem a barangay ti Sugpon.
Siam a barangay iti Alilem ti sinerbian ti nasao a programa idi Pebrero 21 ket naited kadagiti barangay officials dagiti tubo ken hose a pagpadanum, jetmatic pumps, knapsack sprayers, kitchen utensils, tolda, sound systems, lamisaan, tugaw ken barangay aid.
Naikkan pay iti sarukod ken wheelchairs dagiti nataengan ken makasapul nga agindeg kadagiti dua a barangay. (Mancielito S. Tacadena and Danny Antalan)


text:
Kategoria:Filipinas
Dagiti subkategoria
Daytoy a kategoria ket addaan kadagiti sumaganad a 9 a subkategoria, manipud iti 9 a dagup.
E
- ► Ekonomia ti Filipinas (awan linaon)
G
- ► Gobierno ti Filipinas (4 K, 8 P)
H
- ► Heograpia ti Filipinas (10 K, 3 P)
K
- ► Kagimongan ti Filipinas (2 K)
- ► Kultura ti Filipinas (5 K, 5 P)
P
- ► Pakasaritaan ti Filipinas (1 K, 2 P)
- ► Politika ti Filipinas (7 P)
T
- ► Tattao a Filipino (4 K, 2 P)
E
- ► Dagiti pungol nga artikulo ti Filipinas (2 K, 228 P)
Pampanid iti kategoria "Filipinas"
Daytoy a kategoria ket aglaon laeng iti sumaganad a panid.
- Dagiti pagilian ti Abagatan nga Asia
- Dagiti pagilian nga isla
- Dagiti pagilian a nagbeddengan ti Baybay Filipinas
- Dagiti pagilian a nagbeddengan ti Baybay Abagatan Tsina
- Dagiti pagilian a nagbeddengan ti Taaw Pasipiko
- Bulkaniko nga arko nga is-isla
- Dagiti purpuro ti Taaw Pasipiko
- Dagiti pagilian idiay Asia
- Dagiti pagilian ken teritorio nga agsasao ti Ingles


text:
Enrique B. Magalona, Negros Occidental
Ti Enrique B. Magalona ket maysa a maika-2 a klase nga ili iti probinsia ti Negros Occidental iti Filipinas.
Dagiti baranggay[urnosen | urnosen ti taudan]
Ti Enrique B. Magalona ket politikal a nabingbingay iti 23 a barbaranggay.[2]
- Alacaygan
- Alicante
- Poblacion I (Baranggay 1)
- Poblacion II (Baranggay 2)
- Poblacion III (Baranggay 3)
- Batea
- Consing
- Cudangdang
- Damgo
- Gahit
- Canlusong
- Latasan
- Madalag
- Manta-angan
- Nanca
- Pasil
- San Isidro
- San Jose
- Santo Niño
- Tabigue
- Tanza
- Tuburan
- Tomongtong
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Occidental". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ni Imelda C. Rivero, PIA 1, Ilocos Sur
VIGAN CITY, Pebrero 20 (PIA) – “Dagiti dekalidad a One Town One Product (OTOP) manipud kadagiti 32 nga ili ken dua siudad iti Ilocos Sur ti kangrunaan a maikabil iti maipatakder a dua a kadsaaran a pasdek iti bakante a lote iti amianan ti kapitolio,” kuna ni Gobernador Ryan Luis V Singson kabayatan ti simple a seremonia itay nabiit ditoy.
Indauluan ni Singson dagiti opisial ti probinsia iti napasamak a “ground breaking” iti pakabangonan ti pasdek a maawaganto ti “Provincial Farmers Livelihood Development Center.”
“Ti panakaitandudo amin nga OTOP iti Ilocos Sur ti kangrunaan a gagem ti panakabangon ti pasdek gapu ta maiparangto ditoy dagiti amin a produkto a pakabigbigan ti probinsia,” kinuna ni Singson.
Malaksid ti OTOP, addanto met paset ti pasdek a pagsanayan dagiti mannalon ken mangngalap kadagiti kabaruanan a teknolohia ti panagtalon ken panagpatanor ti ikan.
Iti nasao a pasdek, adda met naituding a pagyanan dagiti sumaganad nga opisina ti probinsia a pakaibilangan ti Provincial Disaster Risk Reduction and Management Council (PDRRMC), ti Provincial Tourism Office, ti session hall ti Sangguniang Panlalawigan, ti opisina ti tunggal kameng ti SP, biblioteka ti SP, ken dagiti dadduma nga opisina ti gobierno nasional a kas ti Philippine Information Agency (PIA), ti Philippine Veterans Affairs Office (PVAO), ti NAPOLCOM ken ti National Commission on Indigenous People (NCIP).
“Umad-adu met dagiti opisina ti gobierno nasional nga adda iti kapitolio, isu kiddawek ti panagan-anusyo ken panagtitinnulongtayo gapu ta iti mabiit, maikkankayto iti nasaysayaat a pagopisinaan,” kinuna ni Singson.
Kinuna ni Singson nga adda pagparkingan ti lugan ken panganan iti arubayan ti maipatakder a pasdek.#


text:
INSARDENG ni Mayor Rodrigo Rodis ti Toyota nga azul ken Modelo 90 iti sango ti ruangan ti Rodis Beach House. Nagbusina iti maysa a tunged ken dua nga atiddog. Nailukat ti ruangan, umis-isem ti lakay a nagkuna.
“Addan ni kasinsinmo, mayor!” Impasungad ti katalek. “Itay pay alas-dose a simmangpet.”
Nakaparada ti Honda a dumerosas ken Modelo 97 iti sango ti agdan. Immisem ti alkalde. Sabali la a pudno ti playboy, nasaona iti nakemna.
Inyapiringna ti Toyota iti Honda. Pinatayna ti makina. Dimsaag iti kotse sa immuli. Iti beranda, umin-inum a maymaysa ni Elmer iti Fundador, naidasar ti bagnet, chitcharon ken kilawen a pasayan iti lamisaan.
“Insan!” Agarup nga inriaw ti mayor, tumigerger ti akakna nga arintarayen.
“Insan!” Imbales ni Elmer nga immasideg, dumerosas met ti T-Shirt-na a nangpaubing iti atleta a langana.
Nagabrasa dagiti agkasinsin, pumikpikda iti likud iti tunggal maysa.
“Pasensiakan iti ladawko,” kinuna ni Mayor Rodis. “Adu ti immay idiay opisina.”
“Naimbag dayta a damag, insan,” insungbat ni Elmer. “Mangabakka manen iti umay nga eleksion.”
“Ngem, pumangpanglawak, insan. Iti politika, maabak ti nairteng ti dakulapna.”
“Nagadu a proyektom: rangtay, kalsada, eskuelaan, reforestation, irrigasion, stadium…”
“No awan ti proyekto… ammomon, insan…”
“Ket, imbalonko ti project feasibility study ti Lailo Beach Resort agraman papeles ti incorporation.”
“Good, good! Dayta ti kaay-ayok kenka, insan. Napardas nga aggunay.”
“Ney, ket uminumkan, a, insan. Dandanik maguduan ti maysa,” intudo ni Elmer ti naksayan a botelia ti Fundador.
Binukbokan ti mayor ti basona iti arak sana sinay-up. Immisem. Nagtilmon sakbay nga inyangadna ti baso. Dagus a nariknana ti ibabara ti karabukob, barukong ken rusokna.
“Kitaenta man ti project study, insan,” kinuna ti mayor.
Inukrad ni Elmer ti nai-folder iti plastic a papeles iti sango ti kasinsinna. Binukbokanna ti naatianan a basona ken ti kainninumna.
Agpulpulotan ken umin-inum ti alkalde a nangbasa iti project study. Agtungtung-ed nga umis-isem. Dinarasna a binasa iti tengnga dagiti papeles. Ti projected income iti tinawen ti kaskenan kenkuana, no mano ti sapulenda iti negosio, nangnangruna kadagiti umuna a tallo a tawen.
“First year, three hundred fifty thousand; second year, four hundred fifty thousand; third year, six hundred fifty thousand,” impigsa a binasa ti alkalde ti projection wenno inadal a pattapatta.
“Aniat’ makunam, insan?” Inamad ni Elmer.
Imminum ti alkalde. Impaidna ti folder iti bagina, dumdumges ti ling-etna.
“Mayat, insan,” kinuna ni Mayor Rodis, “Ngem, mano ti masapul nga ipuonan?”
“Ten million pesos only.”
“Only ti ten million pesos kenka, insan! Ngem, siak…?”
“Pagguduaanta, insan.”
“Awan singko milionesko!”
“No four million, ngay?”
“Insan, dimo la ammo…”
“Di ditan ituloy?”
Naklaat ti mayor iti sinao ti kasinsinna. Nagamak. Amangan no ipaypayso ni Elmer a kettelen ti pagragutanna unay a negosio. Ket, no sabali a tattao wenno grupo ti mangtagikua iti
beach resort, narigatton no sumbrek a kasla nakapimpiman. Kasinsinna ni Elmer. Uray pay ammona ti ugali daytoy a nasikap, sipud kinaubingda, nasiken latta ti panagtalekna a patas ti panagkaduada itoy a negosio.
“No adda la pakautangak…” naliday ti timek ti mayor.
“Kastoy, insan,” insungbat ni Elmer: “Sidadaanak a mangipabulod kenka iti four million pesos nga itapogmo iti negosio.”
“Ania ti kondision, insan?”
“Kalikagumak a bukodan ti pagminasan iti kobre ken buli idiay Bantay Ligsay.”
Naimayeng manen ti mayor. Limteng a dagus iti utekna a daytoy ti pagragutan ni Dondon, ti inaudi a barona.
“Ney, agpulotanka, a, insan?” Impalagip ni Elmer.
Naulimekda a nagpulotan ken imminum. Naibusen ti linaon ti botelia a rinugian ni Elmer. Ti alkalde ti nanglukat iti maikadua a botelia. Isu payen ti nangkarga iti basoda a dua.
“Pudnuek ti agsao, insan,” kinuna ti mayor. “Kalikaguman ni Dondon a bukodan ti Bantay Ligsay.”
“Adda kenka, insan,” insungbat ni Elmer. “Ngem, kasanoak ngarud metten. Sungbatak ti four million nga isugponmo iti Lailo Beach Resort… bukodan pay ni Dondon ti Bantay Ligsay? That’s like eating your cake and keeping it at the same time, insan!”
Nagtung-ed ti mayor. Pudno ti sinao ti kasinsinna.
“Bay-am ta kasaritak ni Dondon, insan.”
“Dakkel ti panagtalekko kenka, insan. Mabalintan ti agpirma kadagiti incorporation papers?”
“Madamdama, insan. Ney, luktak manen ti maikatlo a botelia, insan?”
“Isut’ nangibalonak kadagita tapno inumen ken pulotanenta!”
Masmasdaaw ti mayor iti bagina. Agarup a dina patien a limmaemen ti ininumna a Fundador idinto a dudua pay laeng a botelia ti nabaliktadda. Kabaelanna a bukodan ti dua!
Ken tagiayatenna ti panagbalbalikas ti kasinsinna. Ti playboy, pudnon sa nga adda talibagokna, napaisem iti unegna.
Intuloyda ti nagpulotan ken naginum. Magudguduan ti maikatlo a botelia. Umim-imas ti panagraman ti mayor iti Fundador. Ken kasla sumimsimsim laengen ni Elmer, a.
“Itudom ti pirmaak,” kinuna ni Mayor Rodis, “Medio kumudrepen ti panagkitak. Ha-ha-ha!”
Intudo ni Elmer ti lugar a pirmaan ni Mayor Rodis kadagiti papeles a kasta unay ti puskolna.
(ADDA TULOYNA)


text:
NAIDAYDAYAW ken nababalaw ni Governor ken senatorial candidate Luis “Chavit” Singson gapu iti ibaballaetna iti hostage taking dagiti 26 nga agbasbasa ken dua a mangisursuro iti Musmos Daycare Center iti Baseco Compound, Tondo, Manila itay Marso 28.
Naidaydayaw ni Singson gapu iti “kinaturedna a nangipusta iti biagna tapno makatulong iti pannakaisalakan dagiti day care pupils” a hinostage ni Armando “Jun” Ducat, maysa a kontratista, a kaduana ni Caesar Carbonell.
Nababalaw met ni Singson gapu iti mapapati a panangluganna iti insidente para iti publisidad.
Nagpaut ti hostage taking iti 10 nga oras a nangrugi iti alas nuebe ti bigat ken nagpatingga iti apaglabes ti alas siete iti rabii kalpasan a winayawayaan ni Ducat dagiti ubbing babaen ti pannakinegosiasion ti gobernador.
Nakabalud ita da Ducat ken Carbonell ket napilaanda iti kaso nga illegal detention ken illegal a panagikut iti paltog ken eksplosibo.
Nababalaw ti kapolisan iti Manila gapu iti pannakapalubos da Singson ken Sen. Bong Revilla a nakibiang bayat ti hostage taking.
Ngem kinuna ni Singson a “kapilitan a nagtignay tapno maisalakan dagiti ubbing” idinto nga innayonna a napan iti nasao a lugar gapu iti tawag ni Carbonell.
Kinuna pay ni Singson nga idi napan iti lugar ti hostage taking, dina pinanunot a mabalin a makritikar gapu iti maipagarup a panangluganna iti insidente no di ad-adda a napanunotna a napatpateg a maisalakan dagiti ubbing.
Kinuna ni Singson a nupay maawatanna ti intension ni Ducat, saanna a kanunongan ti illegal a wagas a panangipeksana iti demandana.


text:
Dario Fo
Ni Dario Fo (24 Marso 1926 – 13 Oktubre 2016) ket maysa nga Italiano a satirista, dramaturgo, mangiturturong ti teatro, aktor ken kompositor. Dagiti dramatiko nga obrana nga agikabkabil ti pamay-an a komedia iti taga-ugma nga Italiano a commedia dell'arte, maysa a teatro nga estilo a nalatak kadagiti klase ti agtabtabaho. Agdama tatta nga adda bukodna ken agpatpataray ti teatro a kompania a mairaman ti asawana nga aktres a ni Franca Rame. Nagunggunaan isuna ti 1997 Premio Nobel iti Literatura, a ti komite ket dinaydayaw isuna nga isu ket maysa a mannurat nga "agtultulad kadagiti agangangaw iti Tengnga a Panawen iti kalaing a kasla agibaut ti katurayan ken patibkeren na ti dignidad dagiti oprimado ".[1]
Dagiti nagibasaran[urnosen | urnosen ti taudan]
- ^ "Premio Nobel iti Literatura 1997". Nobelprize. 7 Oktubre 2010. Naala idi 7 Oktubre 2010.


text:
Intayon Idiay Tanap-Avis Falls Aileen R. Rambaud
NO Burgos, Ilocos Norte, kunam, adu ti malagip maipanggep iti daytoy nga ili. Kas iti Kapurpurawan Rock Formation iti igid ti baybay, ti Cape Bojeador Lighthouse nga am-ammo pay a kas Burgos Lighthouse a naipasdek idi pay panawen dagiti Kastila ken maibilang itan a tawid a pasdek ti pagilian. Siempre, adda pay dita dagiti higante a windmill, ken ti REFMAD Dragon Fruit Plantation and Resort.
Ngem no adda dagiti napintas a sarungkaran iti Burgos iti panawen ti tudtudo isu dagiti dissuorna— ti Kaangrian Falls iti Brgy. Agaga ken ti Tanap-Avis Falls iti Sitio Avis, Brgy. Tanap.
Itay laeng nabiit, pinasiarmi ti TanapAvis Falls iti Brgy. Tanap.
Manipud iti Barangay Tanap, naglugankami iti bagon agingga iti mismo a pagnaem nga agturong sadiay. Mabalin met ti iti “kurongkurong”— sangagasut a pisos ti para iti 2-3 a tao. Medio nagalis ti dalan. Ngem maay-ayoka met kadagiti agruar a babassit a kulibangbang nga agtatayab iti pagnaam.
Agpatingga laeng ti lugan wenno kurongkurong iti yan ti marker a pakabasaam iti: WELCOME TO AVIS FALLS. Manipud ditoy, magnaka a mapan iti dissuor— mapan a 30-45 a minuto ti kaadayona. Sakbayna, ibagam met iti pagluganam nga urayennaka tapno addanto manen pagluganam nga agsubli iti baba. (Napimpintas no alaem ti numero ti selponna.)
Iti panagturong iti dissuor, adda dagiti paset a nagalis ken nabato isu a maibalakad ti panagan-annad. Adda metten dagiti sementado a paset a naisangrat a pagnaan ken dagiti lanut a pagkaptan. Iti pagnaan, adda dagiti sementado a kanal a pagayusan ti danum a segun kadagiti kakaduami, daytoy ti mangpaspasayak kadagiti talonda iti baba.
Uray medio adayoka pay, mangngegmon ti daranudor ti papanam a dissuor. Ket no madanonmon ti yan ti dissuor, dimo la ketdi magawidan ti bagim a mangdayaw iti kinapintasna. Mabalin ti agdigos ditoy. Kunada nga iti laeng pagrusodan ti danum ti nauneg. Saan iti aglawlawna a kunam no nairanta a “swimming pool.”
Inulimi pay ti tuktok ti dissuor ta adda met naisangrat nga agdan a landok a mapan sadiay. Ditoy, mabuyam ti nakapampanayag nga aglawlaw.
Kasano ti Mapan?
No addaka iti Siudad ti Laoag ken awan iti bukodmo a lugan, mapanka iti Burgos terminal. Agluganka iti dyipni a para Burgos. Agdissaagka a mismo iti sentro ti ili. Makitamto iti sango ti munisipio ti karatula a mangitunda no yan ti Avis Falls. Adda dagiti agur-uray a traysikelan sadiay. Ibagam laeng a mapanka iti Avis Falls. Sangagasut a pisos ti arkila ti dua laeng a tao agingga iti Barangay Tanap.
Iti Brgy. Tanap, adda met dagiti kurongkurong a mangitunda kenka iti pagserkan ti Tanap-Avis Falls.—O
Ti Tanap-Avis Falls (akinngato) ken ti aglawlawna iti Sitio Avis, Brgy. Tanap, Burgos, Ilocos Norte.
Ni Reyna Monique Labucay, Senior Bookkeeper iti DepEd Ilocos Norte.
Agpakanawan: Reyna Monique Labucay, Senior Bookkeeper iti DepEd Ilocos Norte; Errose Bumagat ken Dolores Tundayag, mannursuro iti Burgos, Ilocos Norte, ken Principal Corazon Guiaya. Nakatugaw: Frances Kristy Alegre ti Gobierno Probinsial ti Ilocos Norte; ken ti autor.
Iti dalan a mapan iti Tanap-Avis Falls.


text:
BANTAY, Ilocos Sur – Impatalged ni District Engineer Andrelito Tagorda ti 1st Engineering District nga umdas ti pundo ti opisinana agingga iti Disiembre a maaramat a pangtarimaan kadagiti abut-abot a kalsada a pinarnuay ti nagsasaruno a bagyo a nangdalapus iti probinsia.
“Ti maibagak kadagiti tattao, iti kanito nga agsirnaat, agpatchingkami a sigida,” impasingked ni Tagorda.
Nagsagrap ti Department of Public Works and Highways iti umuna a distrito iti probinsia iti pammabalaw manipud kadagiti agbibiahe gapu kadagiti lasonglasong a kalsada.
Adu a paset ti kalsada iti umuna a distrito ti nakurukoran ken nagabut-abot gapu iti pannakalayusda gapu iti sobra a danum nga indateng ti Bagyo Florita, Bagyo Glenda ken ti Bagyo Henry.
Ngem inkalintegan ni Tagorda nga ikagkagumaan ti opisinana ti pannakatarimaan dagiti nadadael a kalsada iti umuna a distrito ti probinsia ngem kapilitan nga agsardengda nga agtrabaho agsipud iti matutudo a tiempo.
Kinunana nga 80 porsiento ti nalpasdan a napatsingan a kalsada idinto nga innayonna a nalpas metten a napatsingan ti paset ti naggabut-abot a kalsada manipud iti Banaoang agingga iti Paing iti ili a Bantay ken iti Rizal Street iti asideg ti Vigan Bakery a kakaruan iti nadadael.
Kinunana a parsial a napatsingan dagiti kalsada a bassit laeng ti dadaelda iti Magsingal, Sto. Domingo ken ti kalsada a mapan iti Sinait agsipud iti kadarato panagtudona.
Kinuna ti inhiniero a saan a temporario ti itaktakkabda kadagiti abut ti kalsada no di cold mix nga aspalto.
Inlawlawag ni Tagorda a para iti matudtudo a tiempo ti cold mix nga uray medio nadam-eg ti mapatsingan nga abut.
“Daydiay ngamin maluto nga aspalto, saan nga advisable nga usaren no nadam-eg ti abut ta saan a kumpet,” kinuna ti district engineer.
“Sapay koma ta maawatan dagiti kakailiantayo nga ar-aramidentayo ti kabaelantayo a mangtarimaan kadagiti nadadael a kalsada,” kinuna ni Tagorda.


text:
VIGAN CITY – Tapno maipasagepsep ti nagbalin a paset ti probinsia iti pakasaritaan ti pagilian, addan dagiti naipasdek a tarpaulin kadagiti ili a nakaaramidan kadagitoy historical a pasamak.
“Addan dagiti tarpaulin a naikabil kadagiti luglugar a nakaaramidan dagitoy a paspasamak maipanggep iti historia ti Pilipinas,” kinuna ni Vice Governor Deogracias “DV” Savellano, sana inyunay-unay a malaksid a maipasagepsep ti nagbalin a paset ti probinsia iti historia ti pagilian, karagpin ti proyekto ti livelihood component a makatulong iti panagbiag dagiti residente dagiti maseknan nga ili.
Addan naipasdek a tarpaulin iti Imelda Park idiay Santa a printout ken pakabasaan ti pannakirupak ni Gabriela Silang, asawa ni Diego Silang, a nangirubbuat iti rebolusion maikontra kadagiti Kastila iti Ilocos ken iti San Ildefonso a nakapasamakan ti nadara a ranget iti nagbaetan dagiti Kastila ken Ilokano a nagramut iti Basi Revolt, kasta met dagiti naipasdek iti dadduma pay a paset iti probinsia.
Segun ken ni Savellano, mabalin dagiti agnaed kadagiti nadakamat a lugar ti mangipatakder iti asideg ti nakaikabilan ti tarpaulin iti souvenir shops wenno pakailakuan dagiti produktoda a mangipaay iti kanayonan a pamastrekan ti ili wenno barangay.
Kinuna ni Savellano a babaen ti naipasdek a tarpaulin, mabasa ken mabuya payen dagiti agpasiar a turista ti napasamak iti nasao a lugar idinto nga impaganetgetna a naresertsda gapu ta paset dagitoy iti historia ti pagilian.
Kinuna ti bise gobernador a babaen ti historical tarpaulin, agbalin nga aware dagiti umili nga adda gayam napasamak iti lugarda ken iti sibubukel nga ili nga “ines-estoria dagiti lelong ken lelangda.”
Kinuna ti bise gobernador a gapu ta addan naipasdek a historical tarpaulin, “ma-appreciate dagiti agindeg ti kinapateg ti lugarda ket aginteresda payen mainaig iti historia.”
Indagadag ni Savellano a padur-asen ken papintasen dagiti lumugar ti nakaipasdekan dagiti historical tarpaulin tapno agbalinda a tourist destination.#


text:
Daya nga Asia
Ti Daya nga Asia wenno Akindaya nga Asia ket isu ti akindaya a subrehion ti kontinente ti Asia ken mabalin a maipalawag kadagiti termino ti heograpika[1] wenno kultura[2] . Iti heograpia ken heopolitika, daytoy ket sakupenna ti agarup a 12,000,000 km2 (4,600,000 sq mi), wenno agarup a 28% iti kontinente ti Asia ken agarup a 15% a dakdakkel ngem ti kalawa ti Europa.
Ad-adu ngem 1.5 bilion a tattao, agarup a 38% iti populasion ti Asia ken 22% wenno sumurok a maysa a panglima iti amin a tattao iti lubong ket agtaeng idiay Daya nga Asia. Ti rehion ket maysa kadagiti kaaduan ti populasion a lugar iti lubong, nga addaan iti densidad ti populasion iti 133 nga umili kada kuadrado kilometro (340/sq mi) ken agarup a mamitlo a beses iti katimbeng iti lubong iti 45/km2 (120/sq mi), urayno ti Mongolia ket addaan iti kababaan iti densidad ti populasion a naturay nga estado. No agusar kadagiti panangipalawag ti sub-rehion ti Nagkaykaysa a Pagpagilian, ti Daya nga Asia ket mairanggo a kas ti maikadua iti populasion nga abaken laeng ti Akin-abagatan nga Asia.
Dagiti nota[urnosen | urnosen ti taudan]
- ^ Ti bilang ti kalawa ket naibatay iti natiptipon a luglugar ti Tsina (mairaman ti Hong Kong, Macau, Aksai Chin, ken Trans-Karakoram), Hapon, Amianan a Korea, Abagatan a Korea, Taiwan, ken Bietnam a kas nailista iti Listaan dagiti pagilian ken territorio babaen ti dagup a kadakkel.
- ^ Ti bilang ti populasion ket dagiti naitiptipon a populasion ti Tsina (Nangruna a daga ti Tsina, Hong Kong, Macau), Hapon , Amianan a Korea, Abagatan a Korea, and Taiwan a kas nailista iti Listaan dagiti pagilian ken territorio babaen ti dagup a kadakkel.
Dagiti nagibasaran[urnosen | urnosen ti taudan]
- ^ "East Asia". encarta. Microsoft. Naiyarkibo manipud iti kasisigud idi 2009-10-31. Naala idi 2008-01-12.
the countries, territories, and regions of China, Mongolia, Hong Kong, Japan, North Korea, South Korea, Macau, and Taiwan.
- ^ Columbia University - "East Asian cultural sphere" "The East Asian cultural sphere evolves when Japan, Korea, and what is today Vietnam all share adapted elements of Chinese civilization of this period (that of the Tang dynasty), in particular Buddhism, Confucian social and political values, and literary Chinese and its writing system."
Dagiti silpo ti ruar[urnosen | urnosen ti taudan]
Midia a mainaig iti Daya nga Asia iti Wikimedia Commons


text:
Baybay Adriatiko
Ti Baybay Adriatiko ket ti bagi ti danum a mangisina ti Italiano a Peninsula manipud ti peninsula Balkan ken ti Banbantay Apenino manipud ti Alpes Dinariko ken dagiti kaabay a kabambantayan. Ti Adriatiko ket ti akin-amianan unay nga ima ti Baybay Mediteraneo, ken gumay-at daytoy manipud ti Lingsat ti Otranto (a mangikapet idiay ti Baybay Honiko) iti amianan a laud ken ti Ginget Po. Dagiti pagilian nga addaan iti aplaya iti Adriatiko ket ti Italia, Kroasia, Albania, Montenegro, Bosnia-Herzegovina, ken ti Eslobenia. Aglaon ti Adriatiko ti sumurok a 1,300 nga is-isla, kaaduan kadagitoy ket mabirukan iti igid ti akindaya nga aplaya ti Kroasia. Daytoy ket nabingbingay pay kadagiti tallo a labneng, ti akin-amianan ket isu ti kaababawan ken ti akin-abagatan ket isu ti kaadaleman, ken addaan iti kaadalem iti 1,233 metro (4,045 ft). Ti Otranto Sill, ti maysa bantay iti sirok ti danum, ket mabirukan iti pagbeddengan a pagbaetan dagiti baybay ti Adriatiko ken Honiko.
Dagiti nagibasaran[urnosen | urnosen ti taudan]
- ^ "Serbia: Introduction" (PDF) (4 nga ed.). Brandt Travel Guides Ltd. 2013. Naala idi 7 Hunio 2015.
Dagiti akinruar a silpo[urnosen | urnosen ti taudan]
Midia a mainaig iti Baybay Adriatiko iti Wikimedia Commons


text:
Siudad ti Batikano
Nagsasabtan: 41°54′N 12°27′E / 41.900°N 12.450°E
Ti Siudad ti Batikano[14] wenno Estado ti Siudad ti Batikano,[15] iti Italiano opisial a ti Stato della Città del Vaticano (panangibalikas [ˈstaːto della t͡ʃitˈta del vatiˈkaːno]),[16] ket maysa a napalikmutan ti daga a naturay nga siudad-estado a ti teritoriona ket buklen iti nadidingan nga enclave ti kaunegan ti siudad ti Roma, Italia. Adda daytoy ti kalawa ti agarup a 44 ektaria (110 acre), ken ti populasion iti sumorok a 800.[6][17] Daytoy ket mangaramid ti Siudad ti Batikano ti kabassitan a naturay nga estado iti lubong babaen ti kalawa ken populasion.
Ti Estado ti Siudad ti batikano ket nabangon idi 1929 babaen ti Lateran a Tulag, a pinirmaan babaen ti Kardinal a Sekretario ti Estado a ni Pietro Gasparri, para kenni Papa Pio XI ken babaen ti Kangrunaan a Ministro kenDaulo iti Gobierno a ni Benito Mussolini para kenni Ari Victor Emmanuel III iti Italia.[18] Ti Estado ti Siudad ti Batikano ket naisangsangyan manipud ti Santa Sede,[19] a napetsaan daytoy manipud idi nasapa a Kristianidad ken isu ti kangrunaan a episkopal a sede dagiti 1.2 bilion a Latin ken ti Dumaya a Katoliko a kumapkappon iti sangalubongan. Dagiti bilin iti Siudad ti Batikano ket naipablaakda iti Italiano; dagiti opisial a dokumento iti Santa Sede ket kangrunaan a maited iti Latin. Dagitoy dua nga entidad ket adada dagiti naisangsangyan a pasaporte: ti Santa Sede, a saan a maysa a pagilian, ket agitited laeng iti diplomatiko ken serbisio a pasaporte, a ti Estado ti Siudad ti batikano ket agitited iti kadawyan a pasaporte. Nga iti tunggal maysa a kaso ket agitited laeng iti bassit a pasaporte.
Ti Lateran a Tulag idi 1929, a nangisangpet ti irurumsua ti siudad-estado, ket mangisao a ka kas ti baro a panakapartuat (Pangyuna ken Artikulo III), a saan a pakakitaan dagiti dakdakkel a Papa nga Estado (756–1870) a sigud idi a nagsakup ti kaaduan iti tengnga nga Italia. Kaaduan kadagityo a teritorio ket nasagepsep iti Pagarian iti Italia idi 1860, ken ti maudi a paset, ti siudad iti Roma nga adda ti Lazio, kalpasan ti sangapulo a tawen, idi 1870.
Ti Siudad ti Batikano ket maysa a eklesiastiko[6] wenno saserdote-a monarkiko[7] nga estado, a tinurayan babaen ti Obispo iti Roma—a ti Papa. Dagiti kangatuan nga opisio ti estado ket dagiti Katoliko a klerigo a nagtaud kadagiti naumaduma a pagilian. Daytoy ket naturay a teritorio iti Santa Sede (Sancta Sedes) ken ti lokasion ti pagtaengan ti Papa, a matawtawagana ti Apostoliko a Palasio.
Dagiti Papa ket kadawyan a nagtaengda iti daytoy a lugar nga idi 1929 ket nagbalin a ti Siudad ti Batikano manipud idi panakasubli manipud ti Abinion idi 1377, ngem nagtaengda pay kadagiti napalabas a panawen idiay Quirinal a Palasio idiay Roma ken sabsabali pay a lugar. Kasisigudda, a nagtaeng idiay Lateran a Palasio idiay Turod ti Caelian idiay adayo a bangir iti Roma manipud ti Batikano. Ni Emperador Konstantino ket nagited iti daytoy a lugar kenni Papa Miltiades idi 313. Ti panakapirma dagiti nagtultulagan a nangibangon ti baro nga estado ket naaramid dita naudi a patakder, a nagited ti panakaipangato ti nagan iti Lateran a Tulag, a babaen ti panakaaammo dagitoy.
Heograpia[urnosen | urnosen ti taudan]
Ti klima ti Batikano ket kapadpada ti Roma; a kalalaiganna, a Mediteraneo a klima nga adda ti nalanay, a panagtutudo iti kalamiisan a tiempo manipud ti Septiembre aginggana ti tengnga ti Mayo ken napudot, a namaga a kalgaw manipud ti Mayo aginggana ti Agostot. Adda pay dagiti lokal a langlanga, a naipangpangruna ti angep ken linnaaw, a pinataud babaen ti naisangsangayan a kinadakkel ti Basilka ni San Pedro, ti kangato, dagiti burayok ken ti kadakkel ti nasimiento a kuadrado.
Ti Siudad ti Batikano ket isu ti kabassitan nga estado, a daytoy ket agarup laeng a 44 ha (110 acre).
Idi Hulio 2007, ti Batikano ket immannurot nga agbalin ti immuna a karbon nga agmangngamangnga nga estado. Planoda a magun-od daytoy babaen ti panagtangdanan ti panagipugso ti karbona dioksido nga adda ti panakapartuat iti Kabakiran a Klima ti Batikano idiay Hungria.[20]
Paammo[urnosen | urnosen ti taudan]
- ^ Dagiti agbisbisita ken turista ken saanda a mapalubusan nga agmaneho iti uneg ti Batikano no awan ti naisangyan a pammalubos, a kadawyan daytoy a maited laeng kadagiti adda kaipanggepanda iti opisina ti Batikano.
Dagiti nagibasaran[urnosen | urnosen ti taudan]
- ^ Sapot a pagsaadan ti Estado ti Siudad ti Batikano
- ^ Tulag a nagbaetan ti Santa Sede ken Italia, artikulo 26.
- ^ Ti Siudad ti Batikano ket maysa a siudad-estado
- ^ Segun ti parapo a maika-2 iti Legge sulle fonti del diritto iti 7 Hunio 1929, amin a linteg ken pagalagadan iti estado ket maipablaak iti pagsasao nga Italiano Supplemento per le leggi e disposizioni dello Stato della Città del Vaticano a naikabit iti Acta Apostolicae Sedis. Ti testo dagiti pito nga immuna a banag a naipablaak iti dayta a suplemento ket naited ditoy. Bayat a ti estado ket agus-usar laeng ti Italiano, adu pay dagiti nadumaduma a pagsasao nga inususar babaen dagiti instituto a mabirukan iti kaunegan ti estado, a kas iti Santa Sede, ti Pontipikal a Suiso a Guardia, ken ti Pontipikal nga Akademia dagiti Siensia. Ti Santa Sede ket agus-usar iti Latin a kas ti opisial a pagsasao ken Pranses a kas ti diplomatiko a pagsasao; iti maipatinayon, ti bukodna a Sekretaria iti Estado ket agus-usar iti Inggles, Aleman, Italiano, Polako, Portuges ken Espaniol. Ti Suiso a Guardia, kadagiti bilin iti parada ket nait-ited iti Aleman, ken agus-usar pay ti Pranses ken Italiano kadagiti amin nga opisial a seremoniana. Ti semi-opisial a warnakan ti Santa Sede a L'Osservatore Romano ket agus-usar iti Inggles, Pranses, Aleman, Italiano, Malayalam, Polako, Portuges ken Espaniol. Ti Radio Batikano ket agususar kadagiti 40 a pagsasao, a mairaman ti Albanes, Amharic, Arabiko, Armenio, Bielorusia, Bulgaro, Insik, Kroata, Tseko, Esperanto, Inggles, Filipino, Pranses, Aleman, Hindi, Hungaro, Italiana, Leton, Lituano, Malayalam, Polako, Portuges, Rumano, Russon, Eslobako, Eslobeno, Somali, Espaniol, Swahili, Tamil, Tigrigna, Ukraniano, ken Bietnamis.
- ^ http://www.vatican.va/holy_father/paul_vi/apost_constitutions/documents/hf_p-vi_apc_19670815_regimini-ecclesiae-universae_it.html
- ^ a b c d "Santa Sede (Siudad ti Batikano)". CIA—The World Factbook. Naala idi 9 Hulio 2011.
- ^ a b "catholic-pages.com". catholic-pages.com. Naala idi 9 Hulio 2011.
- ^ "Internet a portal iti Estado ti Siudad ti Batikano". Estado ti Siudad ti Batikano. Naala idi 9 Hulio 2011.
- ^ Nick Megoran, "Megoran" (Internasional nga Ensiklopedia iti Heograpia ti Tao, Tom. 11, Elsevier 2009 ISBN 978-0-08-044911-1), p.226
- ^ [1], The World Factbook, CIA. Naala idi 25 Enero 2012.
- ^ Manipud idi 1 Enero2002. www.vatican.va Opisina ti Santa Sede a Pagmalditan – Sapasap a Pakaammo. Naala idi 23 Oktubre 2009.
- ^ Sakbay idi 2002, ti Lira ti Batikano (a maipada ti Italiano a lira)
- ^ Ti ITU-T a nainagan a kodigo a 379 para iti Siudad ti Batikano. Nupay kasta, ti Siudad ti Batikano ket nairaman iti Italiano a plano ti panagnumero ken agus-usar ti pagilian ti Italia a kodigo ti 39, a sarunuen babaen ti 06 (para iti Roma) ken 698.
- ^ Rubino, Carl Ralph Galvez (2000). "Batikano". Ilocano Dictionary and Grammar: Ilocano-English, English-Ilocano. University of Hawaiʻi Press. p. 105. ISBN 978-0-8248-2088-6.
- ^ "Sapot a Pagsaadan ti Estado ti Siudad ti Batikano". Vaticanstate.va. Naala idi 15 Oktubre 2010.
- ^ "Stato della Città del Vaticano" ket isu ti nagan nga inus-usar iti panakaipatakder a dokumento ti estado, ti Tulag a nagbaetan ti Santa Sede ken Italia, nga artikulo 26.
- ^ "Estado ti Siudad ti Batikano". Gobierno ti Siudad ti Batikano. Naala idi 28 Nobiembre 2007.
- ^ Pangyuna iti Lateran a Tulag
- ^ "Panagtaeng ken panagtrabaho iti ballasiw-taaw - Santa Sede". Opisina ti Ganganaet ken Mankomunidad ti Nagkaykaysa a Pagarian. Naiyarkibo manipud iti kasisigud idi 2010-04-29.
- ^ "Ti Batikan ket agbalin nga Agmangngamangnga iti Karbon". United Press International. 13 Hulio 2007. Naala idi 12 Septiembre 2009.


text:
Wednesday, February 25, 2015
4th CABUGAO MASS WEDDING, NAANGAY
Cabugao, Ilocos Sur – Naangay ti 4rth Mass Wedding Program ti LGU-Cabugao iti SB-ABC Building idi Pebrero 24, 2015.
Iti panangrugi ti programa, immuna ti panagmartsa dagiti 27 a paris a nagkasar a sinabet dagiti ninong ken ninangda iti sango ti pasdek sa nagturongda iti uneg ti nadakamat a Building. Naaramid ti Prayer babaen ken ni Miss Aida S. Cueto. Kalpasan ti pannakakanta ti Philippine National Anthem ken Cabugao Hymn, nangited ti Welcome Address ni MSWD Officer Mrs. Lydia S. Gazmen ket kinablaawanna dagiti 27 a paris nga agkallaysa. Nangibinglay ti napapateg a pammagbaga kadagiti nagkasar.
Naisaganad ti Seremonia ti Kallaysa ket inannong ni Mayor Edgardo “Ediboy” S. Cobangbang, Jr. iti Bileg ti Panagkallaysa kadagiti 27 a paris a mangawat ti Matrimonia ti Kasar.
Iti Mensahe ni Mayor Ediboy, kinablaawanna dagiti nagkasar ken agraman dagiti nanganak, sangaili ken kabagian dagiti nagkasar ken iti amin a naitallaong iti nasao a seremonia.
Imbatad ti Ama ti Ili a saan laeng a dagiti apagkallaysa ti nagasat ita nga aldaw ket uray met isuda a naaddaan ti parte ti biag dagiti agassawa iti panagmaymaysada ta isuda ti nangannong daytoy a mass wedding ceremony.
Innayon ti Alkalde Munisipal a di magatadan ti kuarta daytoy a pormal a panaglantip ken panagmaymaysa ti pusoda dagiti agassawa ket umanay a pagrubuatan dagitoy a mainayon a nakataltalna a pamilia ket dinto mapupuotan a madanon ti tiempo a maibilangda kadagiti nakaresresponsable a pamilia a mangbukel ti ili.
Pinagyamananna pay iti agtultuloy a panagtalekda iti Gobierno Munisipal. Innayon ti Alkalde Munisipal a mainayon dagiti nagkallaysa a mangbangon iti naresponsable a Pamilia ken umili ta iti Pamilia ti pangrugian ti natibker a pundasion ti naurnos ken naprogreso nga ili ti Cabugao.
Nangipaay ti Mensahe ni Ms. Urbana Romano, Provincial Statistics Authority Officer ket inapresiarna ti daytoy a proyekto ti LGU-Cabugao babaen iti liderato ni Mayor Ediboy kasta metten iti episiente a panagtrabaho ti Municipal Civil Registrar Office nga idauluan ni Mrs. Charity S. Abara ditoy nga ili.
Innayon ti Opisial ti NSO (napagbalin a Philippine Statistics Authority) iti ipapan dagiti 27 a nagkasar iti Municipal Civil Registrar’s Office tapno surotenda dagiti pagannurotan iti “pannaka-legitimize” ti apeliedo nangruna iti annak ken kanayon a kalintegan a maited iti pamilia dagiti kakaskasar.
Nangipaay met ti Closing Remarks ni SBM Josefina S. Vallejo. Bininsana ti pateg ti pananggun-od ti matrimonia ti kasar ken iti pateg dagiti pribilehio nga it-ited ti Munisipio a libre a serbisio kadagiti saan pay a nagkasar.
Kabayatanna, naited dagiti sagut kadagiti nagkasar babaen iti panangyawat da Mayor Ediboy a binayabay da Mrs. Jerlie S. Cobangbang; SBM Vicky S, Serna; Ms. Romana Urbano; MSWD Officer Mrs. Lydia S. Gazmen ken ni SBM Josefina S. Vallejo.
Dadduma pay a naaramid iti panagleppas ti kasar ket dagiti sumaganad:
1.Ceremonial Cutting of Cake b abaen kada Mr. & Mrs. Tajardon.
2.Champagne Toast nga indauluan da Mr. & Mrs. Hilario Semilla.
3.Panangsango iti naisagana a taraon kalpasan iti Thanksgiving Prayer nga in dauluan ni SBM Vicky S. Serna. Nagpaay nga Emcee ni SB Secretary Maxfel S., Suboc. # (Web In-Action)
Posted by Bayan ng Cabugao, Ilocos Sur at 10:00 AM
Subscribe to: Post Comments (Atom)


text:
CANDON CITY – Naipaganetget ti kinapateg ti breastfeeding ken supplemental feeding kadagiti ubbing kas paset ti nutrition program kadagiti pagadalan ditoy.
Naisayangkat idi Hulio 20 dagiti lektiur mainaig iti prenatal ken post natal check-up, panagpasuso, nutrition counselling ken feeding program, ken adda pay naited a bitamina, libre a toothbrush ken toothpaste kadagiti ubbing iti pagadalan elementaria ti Barangay Talogtog Tamurong, ken Salvador.
Naiwayat daytoy a gannuat babaen ti panagtitinnulong ti Citizen Involvement and Services (CIS), Southern Ilocos Sur Medical Society (SISMS), Candon City Health Office ken ti City Social Welfare and Development Office.
Addaan iti tema nga “Isulong ang Breastfeeding – Tama, Sapat at Eksklusibo”, naikampania a kasayaatan pay laeng ti panagpasuso dagiti inna kadagiti annakda a maladaga ta addaan daytoy kadagiti kangrunaan a ramen a mangpaksiat kadagiti nadumaduma a sagubanit ti ubing.#


text:
Wednesday, February 20, 2013
BARO A REVENUE ISSUANCES TI BIR, NAISEMINAR
Cabugao, Ilocos Sur – Naiseminar dagiti pagalagadan ti Bureau of Internal Revenue (BIR) kadagiti pagrebbengan dagiti negosio a masarakan iti ili ti Cabugao, Ilocos Sur idi Pebrero 19, 2013 iti Municipal Conference Hall, Cabugao, Ilocos Sur. Kaaduan a nagatendar ket dagiti agtagikua ti negosio iti tiendaan ken iti Poblasion.
Immuna a naangay ti programa babaen ti Opening Prayer ni Miss Marilyn Alonzo, BIR Collection Officer ti San Juan, Ilocos Sur, National Anthem babaen ti panangidaulo ni Ms. Glorietta Molina, Collection Officer ti Sinait, Ilocos Sur. Welcome Address ti binagi ni Ms. Flora A. Funtila, Collection Officer ti Cabugao, Ilocos Sur.
Nagtinnulongan da Ms. Felicidad A. Mangabat, Chief Assessment Section ken Mr. Ruel D. Custodio, Revenue Examiner ti nangilawlawag kadagiti pagannurotan iti Bureau of Internal Revenue (BIR) iti negosio. Maysa kadagiti baro a pagannurotan iti pannakai-computerized ti resibo ti Bureau.
Naballigi ti naangay nga Open Forum. # (Web In-Action)
Immuna a naangay ti programa babaen ti Opening Prayer ni Miss Marilyn Alonzo, BIR Collection Officer ti San Juan, Ilocos Sur, National Anthem babaen ti panangidaulo ni Ms. Glorietta Molina, Collection Officer ti Sinait, Ilocos Sur. Welcome Address ti binagi ni Ms. Flora A. Funtila, Collection Officer ti Cabugao, Ilocos Sur.
Nagtinnulongan da Ms. Felicidad A. Mangabat, Chief Assessment Section ken Mr. Ruel D. Custodio, Revenue Examiner ti nangilawlawag kadagiti pagannurotan iti Bureau of Internal Revenue (BIR) iti negosio. Maysa kadagiti baro a pagannurotan iti pannakai-computerized ti resibo ti Bureau.
Naballigi ti naangay nga Open Forum. # (Web In-Action)
Posted by Bayan ng Cabugao, Ilocos Sur at 9:48 AM
Subscribe to: Post Comments (Atom)


text:
VIGAN CITY – Napasubli ti Ilocos Sur ti pammadayaw a kasayaatan a mangipakpakat kadagiti programa a mangpukaw iti kinapanglaw iti sibubukel a rehion kalpasan a pinadayawan ti Regional Development Council a Best Poverty Alleviation Program Implementer iti sibubukel a Rehion 1.
Kinuna ni Ilocos Sur Provincial Social Welfare and Development Officer Ferdinand Concepcion a nagun-od manen ti probinsia ti nasao a pammadayaw babaen ti KAPITOL Outreach Program ken dadduma pay a programa ti gobierno probinsial a mangitag-ay iti kalidad ti panagbiag dagiti umili ti Ilocos Sur.
Sigud nga inyal-alat ti Ilocos Sur ti nasao a pammadayaw ngem naited iti La Union idi napan a tawen.
Kinuna ni Concepcion a dakkel met a puntos ti naited dagiti dadduma pay a programa ti provincial government, kas iti libre a panagabrod babaen ti opisina ti gobernador, ti pannakaipasdek ti Balay Taripato a salinong dagiti nataengan nga abandonado ken awan pagnaedan, ti Ilocos Sur Hotline a pakaidandanonan dagiti parikut dagiti umili a dagus a maikkan iti tulong wenno pannarabay ken ken ti Community Service nga agiwarwaras iti kangrunaan a kasapulan dagiti amin a residente kadagiti 768 a barangay iti probinsia.
Iti las-ud ti makatawen nakaiwaras ti Community Service kadagiti grocery items, bags para kadagiti ubbing ken pang-noche buena a ham kadagiti amin a barangay idinto a mangipapaay pay daytoy kadagiti impormasion babaen ti aglinawas a panagprogramada iti radio.
Kabayatanna, dua pay nga upland municipalities ti naipaayan iti serbisio babaen ti Kakabsat nga Agnaed iti Probinsia ti Ilocos Sur Idanonmi ti Tulong ken serbisio, aniaman nga Oras dita Lugaryo wenno KAPITOL Outreach Program itay nabiit.
Immuna a sinerbian daytoy nga instrumento para ti poverty alleviation program ti gobierno probinsial iti ili a Sigay idi Marso 11 ket naiyawat dagiti kiniddaw dagiti opisial dagiti pito a barangay ditoy a kasapulanda a pakairamanan ti kuliglig, generators, rice thresher, water pumps, knapsack sprayers, hoses, pipes, kitchen utensils, chairs, laptop, portable sound system, amplifier, LCD projector, laminated sacks, semento ken pinansial a tulong.
Naited met idi Marso 14 dagiti kiddaw a naipalaon kadagiti resolusion dagiti opisial dagiti pito a barangay ti ili a Gregorio del Pilar a pakaibilangan dagiti hose and pipes, rice thresher, generators, knapsack sprayers, kitchen utensils, sound systems, grass cutters, emergency lights, laminated sacks, chairs ken barangay aid.
Malaksid dagiti naited a sarukod ken wheelchair dagiti nataengan, naisayangkat pay ti medical ken dental mission bayat ti KAPITOL Outreach Program. (Karaman ti report ni Mancielito S. Tacadena)


text:
Adtoy dagiti erbal nga agas wenno makaagas a mula nga irekrekomendar ti Departmento ti Salun-at (DoH):
Subusob wenno sambong (Blumea balsamifera)
. Am-ammo daytoy a nasamay nga agas ti bato iti bekkel (kidney), ken sugat. Makatulong pay iti pannakaagas ti reuma, panateng, uyek, ken pangontra iti panagtakki ken turtog (spasm). Nalatak daytoy a diuretic (pagpaisbo) a para iti hypertension. Kontrolenna pay ti uric acid iti bagi. Maibatay iti panagadal, makatulong pay daytoy a mangitantan iti panagpa-dialysis.
Andadasi wenno akapulko (Cassia alata)
. Nasamay nga agas ti tinea infection, kagat ti insekto, kurad, eczema, scabies ken panagbubudo.
Paria (Momordica charantia)
. Maysa a klase ti nateng, mabalin a pagagas kontra iti diabetes, hemorrhoids, uyek, siram wenno luptak.
Bawang (Alium sativum)
. Malaksid a napateg iti kosina a kas rekado, napateg pay iti bagi a kas pangontra iti impeksion, ken mangkissay iti lebel ti kolesterol. Napateg pay ti akemna iti pannakaibaba ti presion ti dara ken pakiredenna ti resistensia (immune system).
Bayabas wenno Bayawas (Psidum guajava)
. Naimas a prutas ken makatulong iti bagi a kas erbal nga agas para iti sugat, ken makapasalun-at iti bagis. Addaan ti bulongna iti saguday a pangkontra iti bakteria ken alerdyi ket apagisu la unay no maitapal iti sugat.
Dangla wenno lagundi (Vitex negundo)
. Nasamay daytoy a pangtellay iti uyek, panateng, ken gurigor. Am-ammo pay nga agas ti angkit (asthma), pharyngitis, reuma, dyspepsia, letteg, ken panagtakki. Kadawyan a ramen dagiti syrup ken kapsula kontra uyek ti dangla.
Tartaraok wenno niyog-niyogan (Quisqualis indica L.)
. Mapagbiddutan daytoy a lanut a niog. Kinapudnona, maysa daytoy nga agas a mangpaksiat kadagiti parasitiko iti bagis. Nalatak pay nga agas ti ulser, sakit ti ulo, diarrhea, gurigor ken nasakit a yiisbo ken adda pay report a nasamay daytoy kontra iti kanser.
Buyokbuyok wenno tsaang gubat (Ehretia microphylla)
. Am-ammo kas “atap a tsa” iti lubong ti erbal, mausar daytoy nga agas dagiti alerdyi iti kudil a kas iti eczema, scabies, ken panagbubudo kalpasan ti panagpasngay. Mabalin pay nga usaren nga agas ti di unay nakaro a psoriasis.
Linlinnaaw wenno pansit-pansitan/ulasimang bato (Peperomia pellucida)
. Nabileg daytoy nga agas ti arthritis ken gout. Segun iti sariugma, agas pay iti panagpanaas ti mata, nangato a presion ti dara ken parikut iti bekkel (kidney). Gagangay a masida wenno maaramid a salad.
Herba buena (Clinopodium douglasii)
. Nalatak a peppermint ken analgesic wenno pagikkat iti panaas wenno sakit gapu iti reuma ken gout, kasta met iti sakit ti tian ken ti ngipen. Mabalin nga aramiden a tsa.
Marunggay (Moringa oleifera)
. Mabalin nga isagpaw iti tinola a manok, wenno bukbukel; mabalin pay a salad. Maibilang a superfood kadagiti Filipino, nasamay a pagpaadu iti tubbog ti suso ti agpaspasuso nga ina. Nabaknang ti bulongna iti phosphorus ken iron. Addaan kadagiti saguday a napigsa nga antioxidant ken anti-inflammatory. Nagimet iti vitamin A, potassium, calcium, ken vitamin C.
Maragatas wenno tawa-tawa (Euphoria hirta)
. Epektibo nga agas ti dengue fever. Mantenerenna ti upper respiratory ken nayonanna ti bilang ti blood platelet. Pakiredenna pay ti resistensia (immune system).
Banaba (Lagerstroemia speciosa)
. Agas ti diabetes ken sakit ti bekkel (kidney), kasta met iti nakaro a panaglukmeg (obesity), ken nangato a gurigor. Segun iti sariugma, nausar ti banaba a mangtiped iti panagtabbel, panagletteg ti bekkel (kidney inflammation), ken parikut iti panagisbo.
(Naipablaak iti Bannawag, Septiembre 4, 2017 a bilang.)


text:
Piano
Ti piano ket instrumento ti musika a maay-ayam nga agusar ti teklado. Daytoy ket kaaduan a maus-usar iti klasikal ken musika a jazz para kadagiti solo panagpabuya, grupo a panag-usar, musika ti kamara ken akompania ken para iti panagpartuat ken ensayo. Urayno ti piano ket saan a nalaka a mabagkat ken masansan a nangina, ti bersatilidadna ket kadayegna ket nakaaramid daytoy ti maysa kadagiti kaaduan a naamammuan nga intrumento ti musika iti lubong.
Ti piano ket kadawyan nga adaan iti kayo a kaha a mangpalikmut ti kaha ti aweng ken dagiti metal a a kuerdas. Dagiti metal a kuerdas ket mapuntaan (babaen dagiti akin-uneg a naikabit a muton ti kayo) no dagiti tekla ket maipababa a mapandagan. Ngem no ti naisangayan a tekla ket ibbatan ti agpiano, ti panagpigerger ti kuerdas ket agsardengto, ken kanungpalan a mangpasardeng ti uni nga araramiden dayta a tekla. Ti nota ket mabalin a maipaatiddog babaen ti panag-usar kadagiti pedal (kadawyan a dagiti piano ket addaan kadagiti dua wenno tallo a pedal) a naikabit iti bababa ti piano iti asideg ti saka ti agpiano.
Ti panagpandag ti tekla iti teklado ti piano ket gapuanan ti nataparan a (kadawyan nga iti pieltro) a martilio ti mangpunta kadagiti paslep a kuerdas. Dagiti martilio ket agballatekda, ken dagiti kuerdas ket agtuloyda nga agpigerger iti bukodda a prekuensia ti aweng.[1] Dagitoy a panagpigerger ket maipan babaen ti rangtay iti kaha ti aweng a nasaysayaat a panangisilpo ti akostika nga enerhia iti angin. Napigpigsanto ti uni ngem ti dagus a mapataud dagiti kuerdas. No maibbatan ti kuerdas, ti apagador ket mangpasardeng ti panagpigerger ken uni ti kuerdas.
Ti balikas a piano ket naipangyababaan manipud ti porma ti pianoforte (PF), ti Italiano a balikas paara it intrumento (a nagtaud met manipud kadagiti dati a termino ti gravicembalo col piano e forte ken fortepiano). Dagiti Italiano a termino ti musika iti piano ken forte ket mangibaga ti "naalumaymay" ken "napigsa",[2] iti daytoy a kontesto a mangibagbaga kadagiti paggigiddiatan iti kapigsa ti uni a patauden ti instrumento a maisungbat iti sag-id kadagiti tekla ti agpiano: ti kinapardas ti panagpandag ti tekla, kapigsa ti puersa a panagpunta ti martilio kadagiti kuerdas, ket napigpigsanto ti uni iti nota a mapataud.
Dagiti nagibasaran[urnosen | urnosen ti taudan]
- ^ John Kiehl. "Hammer Time". Panangipakita a Gandat ti Wolfram.
- ^ Percy A. Scholes (1975), Oxford a Kakuyog iti Muska, maikasangapulo nga ed., Oxford ken New York: Oxford Unibersidad ti Pagmalditan ISBN 0 19 311306 6
Dagiti akinruar a silpo[urnosen | urnosen ti taudan]
Midia a mainaig iti Piano iti Wikimedia Commons


text:
Kappon ti Sobiet
Ti Kappon ti Sobiet (Ruso: CoBeTckий Coюз, tr. Sovetsky Soyuz), opisial a ti Kappon dagiti Sosialista a Republika ti Sobiet (USSR; Ruso: Coю́з CoBéTckиx CoциaлиcTи́чeckиx Pecпýблиk, tr. Soyuz Sovetskikh Sotsialisticheskikh Respublik; IPA: [sɐˈjus sɐˈvʲetskʲɪx sətsɨəlʲɪˈstʲitɕɪskʲɪx rʲɪsˈpublʲɪk] ( denggen); naipangyababa iti Ingles kas ti CCCP, SSSR), ket maysa idi a batay-linteg a sosialista nga estado nga adda idiay Eurasia iti nagbaetan ti 1922 ken 1991.
Ti Kappon ti Sobiet ket maysa idi a maymaysa a partido nga estado a tinurayan babaen ti Partido Komunista manipud idi nabangon aginggana idi 1990.[1] Maysa a kappon dagiti 15 subnational a republika ti Sobiet, ti estado ti Sobiet ket naipatakder babaen ti maysa a naisentro a nagato a gobierno ken ekonomia.
Ti Ruso a Rebolusion iti 1917 ket gapuanan ti panatuang ti Ruso nga Imperio. Kalpasan ti Ruso a Rebolusion, adda idi ti panagsagsagaba para iti bileg a nagbaetan ti partido a Bolshevik, nga indauloan babaen ni Vladimir Lenin, ken ti kontra-komunista a Puraw a tignay. Idi Disiembre 1922, dagiti Bolshevik ket nangabakda iti sibil a gubat, ken naporma ti Kappon manipud kadagiti panagtitipon ti Pederatibo a Sosialista a Republika ti Ruso a Sobiet, ti Transkaukasia a Sosialista a Pederatibo ti Sobiet a Republika, ti Ukraniano a Sosialista a Republika ti Sobiet and the Byelorussian Soviet Socialist Republic.
Kalpasan ti ipupusay ni Vladimir Lenin idi 1924, ni Joseph Stalin ket isu ti nagturay,[2] a nagidaulo it USSR babaen ti a programa ti panagindustrialisasion. Ni Stalin ket nangibangon ti maysa a naplano nga ekonomia.[2]
Idi Hunio 1941, ti Nasi nga Alemania ken dagiti kumaduanna ket rinautda ti Kappon ti Sobiet, a daytoy ti nangbettak ti di-mangriribo a tulag, a pinirmaan dayta naibaga a naaudi idi 1939. Kalpasan ti uppat a tawen a panakilablaban, ti Kappon ti Sobiet ket rimsua a kas dagiti dua a nalatak a bileg iti lubong, a ti maysa pay ket ti Estados Unidos.
Ti Kappon ti Sobiet ken dagiti bukodna a satelite nga estado ti Dumaya a Europa, a namammoan a kas ti Akindaya a Pagkaykaysaan, ket nakisuppiat iti Nalamiis a Gubat, daytoy ket ti maysa a nabayag a sangalubongan nga a prolonged global ideolohiko ken politiko a panagsagsagaba a kasupiatna ti Estados Unidos ken dagiti bukodna a Akinlaud a kumaduaan, a daytoy ket pinanawanna met laeng gapu ti panakaisangona iti panagrigat ti ekonomia ken dagiti domestiko ken ganganaet a yaalsa ti politika.[3][4] Iti naladaw a panawen ti 1980, ti naudi a daulo ti Sobiet a ni Mikhail Gorbachev ket nagpadas ti panagrepormana ti estado kadagiti annurotenna iti perestroika ken glasnost, ngem ti Kappon ti Sobiet narba ken daytoy ket pormal a natunaw idi Disiembre 1991 kalpasan ti napaay a kudeta ti Agosto.[5] Ti Ruso a Pederasion ket nagitultuloy kadagiti karbengan ken obligasionna.[6]
Heograpia, klima ken katutubo[urnosen | urnosen ti taudan]
Daytoy ket adda ti kalawa a 22,402,200 kuadrado kilometro (8,649,500 sq mi), ti Kappon ti Sobiet ket isu ti kadakkelan nga estado iti lubong. Ti kadakkelan nga estado iti lubong, tatta nga aldawen ket ti Rusia, a daytoy ket rimsua manipud iti USSR kalpasan ti panakapaay daytoy. Sumaksakop iti pagkanem a kalawa iti rabaw ti Daga, ti kadakkelna ket maipada iti Amianan nga Amerika. Ti Europeano a paset daytoy ket buklen ti pagkapat a kalawa iti daytoy a pagilian, ken daytoy idi ti sentro ti kultura ken ekonomia. Ti dumaya a paset idiay Asia ket gumay-at idiay Taaw Pasipiko aginggana ti daya ken Apganistan iti abagatan, ken awan unay ti populasionna. Daytoy ket nawatiwat iti 10,000 kilometro (6,200 mi) ti daya aginggana iti laud a bumallasiw kadagiti 11 sona ti oras, ken gangani a 7,200 kilometro (4,500 mi) iti amianan aginggana iti abagatan. Adda daytoy ti lima a sona ti klima: tundra, taiga, estepa, desierto, ken kabambantayan.
Ti Kappon ti Sobiet ket tagikuana ti kaatiddogan a pagbeddengan iti lubong, a marukrukod iti agarup a 60,000 kilometro (37,000 mi), dua a pagkatlo daytoy ket pantar iti Taaw Artiko. Iti ballasiw ti Nailet a Baybay Bering ket ti Estados Unidos. Ti Kappon ti Sobiet ket pagbeddenganna ti Apganistan, Tsina, Czechoslovakia, Pinlandia, Hungaria, Iran, Mongolia, Amianan a Korea, Norwega, Polonia, Romania, ken Turkia manipud idi 1945 aginggana idi 1991.
Ti kaatiddogan a karayan ti Kappon ti Sobiet ket isu idi ti Irtysh. Ti kangatuan a bantayna ket isu idi ti Komunismo a Pantok (tattan ket ti Ismail Samani a Pantok) idiay Tajikistan, iti7,495 metro (24,590 ft). Ti kadakkelan a danaw iti lubong, ti Baybay Kaspio, ket nagrunaan a naisanglad iti Kappon ti Sobiet. Ti kadakkelan a di-naapgad a danum ken kaadaleman, ti Danaw Baikal, ket adda idi idiay Kappon ti Sobiet.
Dagiti nagibasaran[urnosen | urnosen ti taudan]
- ^ Bridget O'Laughlin (1975) Marxista a Panagarngian iti Antropolohia Tinawen a Panagrepaso iti Antropolohia Tomo. 4: pp. 341–70 (Oktubre 1975) (doi:10.1146/annurev.an.04.100175.002013).
William Roseberry (1997) Ni Marx ken Antropolohia Tinawen a Panagrepaso iti Antropolohia, Tomo. 26: pp. 25–46 (Oktubre 1997) (doi:10.1146/annurev.anthro.26.1.25)
- ^ a b Robert Service (9 Septiembre 2005). Stalin: biograpia. Picador. ISBN 978-0-330-41913-0.
- ^ David Holloway (27 Marso 1996). Ni Stalin ken ti Bomba. Unibersidad ti Yale a Pagmalditan. p. 18. ISBN 978-0-300-06664-7.
- ^ Turner 1987, p. 23
- ^ Iain McLean (1996). Ti ababa a diksionario ti Oxford para iti politiko. Unibersidad ti Oxford a Pagmalditan. ISBN 978-0-19-285288-5.
- ^ "Ti Rusia ket partido tattan kadagiti aniaman a Tulag a partido ti sidgud idi a Kappon ti Sobiet, ken agganganas kadagiti isu met laeng a karnbengan ken obligasion iti sigud a Kappon ti Sobiet, malaksid kadagiti nasken a panagbalbaliw, a kas ti panagala ti panagbalbaliw kadagiti gay-at ti teritorio. [...] Ti Ruso a pederasion ket agitultuloy ti legado a personalidad iti sigud a Kappon ti Sobiet ken isu ngarud a daytoy ket saan a husto a kasaruno nga Estado iti kapanunotan a naibagbaga. Dagiti sabali a sigud a Republika ti Sobiet ket simmarunoda nga Estado.", Dagiti Materiales ti Nagkaykaysa a Pagarian iti Internasional a Linteg 1993, BYIL 1993, pp. 579 (636).


text:
VIGAN CITY – Nakurang a sangagasut a motorista ti tiniliw dagiti traffic aides ditoy gapu iti panaglabsingda iti linteg a nakaigapuan ti pannaka-impound dagiti luganda iti nagpatnag agingga a dida nasaka dagitoy.
Impalgak ti Vigan City Department of Public Safety ken ti PNP Traffic Division nga agdagup iti 96 dagiti motorista a tiniliwda iti operasion nga insayangkatda iti karabian ti Biernes, Oktubre 13.
Iti dayta a rabii ti pannakaangay ti maysa a musical concert iti University of Northern Philippines ket adu dagiti motorista ti nagturong iti nasao a pagadalan tapno agbuyada.
Kaadduanna kadagiti natiliw a motorista ti awanan lisensia ket na-impound dagiti lugan agingga iti saan a sinaka dagiti akinkukua.
Adu a motorista ti tiltiliwen dagiti traffic aide gapu iti dida panangsurot kadagiti paglintegan iti siudad.


text:
Pamilia
Iti kontesto iti tao, ti pamilia (manipud ti Latin: familia) ket maysa a grupo iti tattao a maikappo iti konsanguinidad, apinidad, wenno kumadduan a panagtaeng. Iti kaaduan kadagiti kagimongan daytoy ti kangrunaan a patakder para iti pannakipulapol dagiti ubbing. Dagiti antropologo ket kaaduanda a mangidasig ti organisasion ti pamilia a kas matrilokal (maysa nga ina ken dagiti annakna); mainaig ti (asawa alalaki, ti asawana, ken annakna; makunkunapay a nuklear a pamilia); ken konsanguinidad (a tinawtawagan pay ti naipaatiddog a pamilia) a dagiti nagannak ket annakda ket agkakadduada nga agtataeng kadagiti dadduma a kameng iti pamilia timaysa a nagannak.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- Amerikano a Pannakikabagian, David M. Schneider
- Ti Masna aPakasaritaan dagiti Pamilia, Scott Forbes, Unibersidad ti Princeton a Pagmalditan, 2005, ISBN 0-691-09482-9
Adu pay a mabasbasa[urnosen | urnosen ti taudan]
- Mattox, William R., Jr., "America's family time famine", Dagiti Ubbing Tatta nga Aldaw, Nob–Des, 1990
- Tabak I., Mazur J., Granado M.C., Örkenyi Á., Zaborskis A., Aasvee K. & Moreno C. (2012). Panagsukisok kadagiti pagduyosan iti pannakisinnarita ti nagannak ken anak idiay Europa kadagiti 12 a tawtawen. Ti Warnakan Nasapa a Kinamanakman, 32 (1), 26-54. DOI: 10.1177/0272431611419509 [1]
Dagiti akinruar a silpo[urnosen | urnosen ti taudan]
- Dagiti inadaw a sasao a mainaig iti Pamilia iti Wikiquote (iti Ingles)
- Datos a batayan ti pamilia, OECD,
- Laboratorio ti Panagsukisok ti Pamilia, unh.edu


text:
Panagsao iti Tallaong
Maysa kadagiti kettatan ti kaadduan ti agsao iti tallaong: agdiskurso, sumarita iti maipapan ti maysa a banag, umawat iti mensahe ken aganalisar iti inawat a mensahe, agsao maipapan ti napalabas, agsao maipapan ti maripripirip a masakbayan, agsao maipapan ti mapaspasamak iti agdama.
Tallaong. Dakkel a grupo.
Ta kasano aya ti agdiskurso? Ania ti aramiden? Kasano ti agsao wenno agibbet kadagiti linabag ti balikas?
Sakbay a sungbatantayo dagita, nasken nga ammuentayo pay nga umuna dagiti benneg wenno nabennebenneg a grupo ti tallaong tapno nalaklaka a maawatan ti intay ipalawag maipapan ti panagsao iti tallaong.
1. Para iti dua a tao.
2. Bassit a grupo.
3. Dakkel a grupo.
4. Mass media.
1. Para iti dua a tao. Daytoy ti kagagangayan, ti panagsao wenno panagsinnao ti dua laeng a tao. Ekslusibo. Kas koma dagiti agassawa, ekslusibo dayta a tungtonganda ta duada laeng ti rumbeng nga agtungtong para iti bukodda a pagimbagan wenno pagimbagan ti sapasap no di man ti pamiliada. Uray kadagiti agayan-ayat, ekslusibo met ti tungtonganda ta para laeng kadakuada. Adda man naigna wenno awan ti tungtonganda, awan ti bibiang ti lubong ta ekslusibo a tungtonganda dayta. No dadduma, agin-innarasaas pay dagitoy nga agayan-ayat iti panagsaoda. Isu a kunada no dadduma: whispering sweet nothing. Ken dadduma pay a para iti dua a tao-ekslusibo. Ditoy agsinnukatda iti kapanunotan, agsinnublatda nga agsao.
2. Bassit a grupo. Manipud iti tallo agingga iti walo a tao ti bilangda. Grupo a bassit daytoy nga agtutungtong maipapan ti maysa a banag wenno agan-analisar maipapan ti maysa a banag wenno agsapsapul iti solusion iti maysa a parikut. Posible met a maipapan ti maysa a business meeting. Ditoy agsisinnukatda iti kapanunotan, agsinnublatda nga agsao. Kadagiti dadduma, pasaray adda naituding a batang tunggal maysa nga agsao.
3. Dakkel a grupo. Dakkel a tallaong daytoyen. Malaksid kadagiti panel discussion, saan a sumungbat ti udiens ditoy. Ania dagiti ehemplo kadaytoy a diskurso? Panagsao iti commencement exercise. Iti meeting de avance wenno political, indignation rally. Panagsao iti tallaong iti maysa a pasken wenno okasion nga adda mabendisionan wenno mainaguran. Kabilang ditoy ti state of the city address (SOCA) ken state of the municipality address kadagiti mayor ken katukadna a mangidatag wenno mangipakaammo iti kasasaad ti lugarda ken ti gapuananda ken naaramidanda iti dayta a panawen nga inda panagtakem. Karaman ditoyen ti state of the nation address ti presidente ti pagilian.
4. Mass media. Panagaramaten daytoy kadagiti behikulo ti mass media a kas iti radio, telebision, public address system, pagiwarnak ken aniaman a babasaen, iti printed wenno aniaman nga oral forms.
Dagiti wagas ti panagdiskurso kas kiddawen ti panawen.
1. Impromptu
2. Extemporaneous
3. Manipud iti memoria
4. Manipud iti basbasaen a diskurso
5. Manipud iti power point presentation
1. Impromptu. Asalto. Karirigatan amin daytoy. Agdiskurso a saan a sisasagana. No imbagada nga agsao/agdiskursoka iti dayta met laeng a kanito ket agdiskursokan. Biglaan a kunada. Saanka met a makaatras ta kiniddawdan dayta kenka. Lalo no inwaragawagdan iti tallaong a sumaritaka wenno ay-ayabannaka payen ti ispiker. Saanmo ngaruden a maliklikan. Saan met ngarud a mabalin a “diak a sisasagana a sumao” kunam, ta kaipapananna a saanmo nga ammo ti makibagay wenno makitaripnong iti tallaong. Itoy a punto, no ibagam ti dimo pannakaammo wenno kaawan ammom maipapan iti extemporaneous a panagdiskurso, impakitam met ti kinaasinom wenno kinataom nga awan a talaga ti ammom kadagita a bambanag idinto a nagsimple laeng nga aramiden daytoy a banag. (maituloyto)


text:
Monday, December 11, 2017
BARO A DAY CARE CENTER BRGY. MARGA-AY, NAIPASDEKEN
Cabugao, Ilocos Sur – Nainagoraran ti kabarbaro a pasdek ti Marga-ay Day Care Center idi Disiembre 1, 2017 nga inatendaran dagiti Opisiales ti Ili nga idauluan ni Mayor Josh Edward S. Cobangbang. Ginetteng da Mayor Josh Edward ken ni Brgy. Captain John P. Simbe dagiti ribbon ken nabendisionan ti pasdek babaen ken ni Rev. Fr. Rex Rilveria, Assistant Parish Priest ti Roman Catholic Church.
Daytoy a pasdek ket maysa kadagiti dadduma pay a proyekto a nainagoraran iti dayta a petsa kabayatan iti pannakaselebrar ti panagkasangay ti Ama ti Ili.
Imbatad dagiti Opisiales ti Barangay ken iti Day Care Center a napintas ti panagtitimpuyog ti mangisursuro, nagannak ken kasta metten iti Barangay ken iti LGU ket daytoy ti kangrunaan a makagapu iti pannakaipasdek ti Day Care Center Building iti Barangay Marga-ay.
Innayonda pay nga adda 13 nga ubbing nga agdama a maisursuro kadaytoy a pagadalan. Dati a nakisalinongda iti panagklaseda iti maysa a pasdek ngem ita natalgeden ti pagyananda nga agklase ken adda makuna a kabukbukodanda a pagpusiposan ken extension iti likud ti nadakamat a pasdek.
Sangsangkamaysa ti mangisursuro, nagannak ken bumarangay nga idauluan ni Barangay Captain John P. Simbe iti panagyamanda iti Gobierno Munisipal nga idauluan ni Mayor Josh Edward S. Cobangbang iti pannakaipasdek ti nasao a Day Care Building.
Ni Ms. Marilou S. Sumibcay ti agdama a Child Development Worker ken idauluan met ni Ms. Rowena S. Discion, Presidente dagiti nagannak iti agad-adal nga ubbing. # (Web In-Action)
Posted by Bayan ng Cabugao, Ilocos Sur at 9:41 AM
Subscribe to: Post Comments (Atom)


text:
BANGUED, Abra – Masuspetsa a natangdanan dagiti nangpatay ken ni Provincial Board Member James Bersamin ket sirsirigen ti polis no adda pakainaigan ti krimen iti krusada ti bokal maikontra iti droga.
“Kontra droga ti krusadana (Bersamin) ket mabalin a drug lords ti nangibilin iti pannakapapatayna,” kinuna ni Senior Supt. Rogelio Damaso.
Agdama a suksukimaten dagiti inbestigador dagiti indatag ni Bersamin nga ordinansa iti panagbirokda iti clue a makaited lawag iti panagtambang.
Kinuna ni Damaso a kitkitaenda dagiti sabali pay nga anggulo ngem di mamati a politika ti motibo ti pannakapapatay ti bokal.
Kasta met a kinuna dagiti kabagian ti natay a saan a politika ti rason ti pannakatambangna agsipud ta awan ti ammoda a kabusor daytoy.
Kinuna ni Josefina, asawa ti bokal, nga awan plano ti asawana nga agkandidato para mayor iti Bangued, kas immun-una a naireport kadagiti pagiwarnak.
Innayon ti balo a plano ketdi koma ti asawana ti agtaray a konsehal iti Bangued.
Kanaig daytoy, naipilan ti kaso maikontra kada Misael Gatoc, 39, ken Julie Aldaca, 22, mapapati a guns for hire, iti prosecutors’ office ditoy.
Intudo ti maysa a saksi da Gatoc ken Aldaca a nangpaltog ken ni Bersamin bayat ti panagdiagingna iti plasa ti ili iti agsapa ti Nob. 11.
Dagus nga impatay ni Bersamin dagiti innem a sugatna.
Daytoy ti maikadua a gundaway a napapatay ti maysa nga opisial ditoy probinsia.
Idi Enero 13 daytoy a tawen, napapatay ni Mayor ti La Paz Marc Ysrael Bernos iti plasa ti ili.


text:
ITI nagtakderanna a pantok, kinuyepan ni Tata Eugenio, 55, ti nalinak a baybay a dagiti laeng arasaas dagiti agbangon nga allon ti mangmangngeg. Kas iti nakairuamanna no kastoy nga agsapa, adawenna ti pigsana iti imbilangnan a paraiso. Kasla adda makulding a kuerdas iti barukongna tunggal matmatanna dagiti naumbi ken babassit nga allon nga in-inut nga agbangon ken agbettak a mangdilpat iti pamurawen a kadaratan.
Pinunno ni Tata Inong iti angin ti barukongna sana in-in-inot nga imbulos. Nabang-aran. Napno ti kaungganna iti samiweng.
Naipasabat kenkuana ti sumingsingisingen nga init idi ibakalna ti panagkitana iti daya. Nagpintas man iti panagkitana kadagiti gumilang a raya ti init a mairusod iti barukong ti taaw. No mannaniw la koma, iduayyana ti nangbalkot kenkuana a rikna. Wenno no pintor koma, iladawanna iti kambas ti nangayed a buya a dinanto isukat iti naariwawa a siudad a pagdudupudopan ita dagiti agsapsapul iti panggedan.
Immaplaw ti apagdillaw a puyupoy. Nupay naruam, nariknana a simmuknor daytoy iti tulang. Kas man la nakulding ti sibubukel a kinataona.
Inay-ayam ti pul-oy dagiti pandan ken bayyabas a naipattopattok iti aglawlaw. Naipasngay ti karasakas a nanglukag kadagiti tumatayab a naglemmeng dita. Nagsasaruno ti panagpadlawda: krutukooottt! twiit-twiiittt! tsakukkk!
Nalagip ni Tata Inong ti kinapateg dagiti pinuon ti bayyabas. Aramaten dagiti agsansana dagiti naganus a bungada a pangrukod iti apgad ti danum a mataya iti takuli a nakaipempenan dagiti kimmersang a darat. No lumned ti nakagat a karissabong a bunga iti nataya a danum-baybay, kayatna a sawen, awanen ti apgad ti danum. Masukatan metten dagiti darat.
Maiparit kadakuada nga agindeg ti agpukan iti pinuon ti bayyabas!
Nakaisem ni Tata Inong a nakalagip iti sabali pay a pangus-usaranda kadagiti bayyabas. Asino nga Adan iti Pandan ti di naglasat iti subokan ni Lakay Anton a naaramid iti bayyabas ken asino ti di nagngalngal iti bulong-bayyabas iti pannakabuniagna?
Dagiti met pinuon ti pandan, napategda iti pakasaritaan ti pagilian. Nagbalin dagitoy a kalasag dagiti guerilia idi panawen ti gubat.
Simmalog iti madildilpatan ti danum. Nariknana ti lamiis ngem kasla awanen kenkuana. Naruamen. Ditoyen a nagubing ken dimmakkel. Nariknana ketdi ti karkarna a kinaulimek ti baybay. Kadagiti naglabas, di pay nagbettak ti bannawag, kumunolkunolen dagiti kalugaranna nga agisagana kadagiti masapsapulda nga agkalap ken agsana.
Immanges manen iti nauneg. Uray la bimmayog ti barukongna. Nupay lima kadapan ken innem a pulgada laeng ti tayagna, adu ti atiwenna iti tursi ken gabbo. Naritur iti trabaho iti baybay. Tinenneb ti gaud dagiti piskel ken maselna. Kadagitoy laeng a de-makina ti usarda nga agkalap. Ngem no kasta nga arig awan payen ti agbangon a dalluyon, kaykayatna ti sumalog a gaud laeng ti usarenna.
Maay-ayatan a mangbuybuya kadagiti agkikinnamat a tarukoy. No kua, mangkammet iti darat nga ibansagna iti makursonadaanna.
Kamatenna met dagiti dadduma nga iturong iti danum. Agkutkot met dagitoy iti nagpanawan ti dalluyon. Dagiti dadduma, agsapulda iti abut a paglemmenganda.
Simmang-at idi agangay. Mapan agsukat ta adda pay napateg a papananna.
Ita nga aldaw, Sabado, ti inyiskediulna a mitingda nga Annak ti Baybay, ti grupoda nga agsansana ken mangngalap. Pagsasaritaanda dagiti addang a mangpasayaat pay iti biagda ken mangpatibker iti langenlangenda a bumarangay.
“Nasayaat ta addaka ditoy, Inong!” naklaat iti gubsang ti timek idi addan iti pantok.
Ni Tata Leoncio ti timpuar iti kabayyabasan iti laudenna. Adayo a nataytayag daytoy ngem isu. Laeng, nabutbutiog. Naalana iti kaiinum iti nasanger.
“Sika gayam, Kabsat,” kinuna ni Tata Inong iti kaedadna a lakay. “’Pay kadi?”
“Dinak man awagan iti kabsat ta adayo met a kabsatka,” inkiraid ni Tata Leon. “Daytoy ti makunak kenka, saankanto nga agballigi kadagiti panggepmo ditoy barangaytayo. Addaak a siit iti dalanmo!” Ket timmallikuden.
Napangilangil laengen ni Tata Inong a nangisurot iti panagkitana iti likudan ni Tata Leon a nagturongen iti laud a paset ti purok.
Nadagsen latta ti papangresan kaniak ni Leon, naisip ni Tata Inong.
Nangrugi ti amin idi abaken ni Tata Inong ni Tata Leon iti kina-presidente ti gungloda. Di maaklon ti naud-udi ti pannakaabakna. Sinaur kano ni Tata Inong!
Ni Tata Inong ti pangulo ti Annak nga Agsansana ti Pandan idinto a ni Tata Leon iti Mangngalap nga Annak ti Pandan. Ngem napagtitinonganda a pagkaykaysaen laengen ti grupoda tapno nasaysayud ti pannakaipagna ti panagdur-asda. Immanamong ti kaaduan.
Naangay ti eleksion. Ngem sakbayna, kasta unay ti panagpainom ni Tata Leon.
Pangalana iti butos, kinunkuna ni Tata Inong. Nupay kasta, nagpannuray daytoy iti inalatna a kas umili. Umanayen dagiti aramidko a pakakedngak, kinunkunana. No didaka kayat, uray an-annuem, didaka latta ibutos!
Ket inabak ni Tata Inong ni Tata Leon!
Dua bulanen sipud daydi nga eleksion. Dua bulan metten a pinugsat ni Tata Leon ti nasinged idi panaggayyemda ken ni Tata Inong.
Malagip ita ni Tata Inong ti naynay idi a panagkuykuyogda ken ni Tata Leon. Mapanda agbanniit ‘diay sangka, agpalseb ‘diay buyon, manarukoy, agbayyabas wenno aglawwalawwa. Ti kalaban ti maysa, kalabanda a dua!
Idi tumarektekdan, maymaysa a sabong ti nagdu-yosanda. Nangabak ni Tata Inong. Nadlawna idi a nasakit ti nakem ni Tata Leon.
Saan a dita ti nakapugsatan ti panagpagayamda ngem narikna ni Tata Inong a limmab-ay ti pannakilangen kenkuana ni Tata Leon.
Ti adatna, saan a naasawa ni Tata Inong daydi imnas a nagribalanda nga aggayyem.
(Adda tuloyna)


text:
Marso 18
Ti Marso 18 ti maika-77 nga aldaw ti tawen (maika-78 kadagiti bisiesto a tawen) iti kalendario a Gregoriano. Adda pay 288 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1837 – Grover Cleveland, maika-22 ken maika-24 a Presidente ti Estados Unidos (pimmusay 1908)
- 1905 – Robert Donat, Briton nga aktor (pimmusay 1958)
- 1928 – Fidel V. Ramos, maika-12 a Presidente ti Filipinas
- 1979 – Adam Levine, Amerikano a kumakanta


text:
VIGAN CITY – Kinondenar dagiti militante a grupo ken opisial ti simbaan ti pannakapanggep ditoy iti biag ti maysa a pastor.
Kinondenar ti Ilocos Human Rights Advocates (IHRA)-Karapatan ti pannakatambang ni Rev. Billy Austin, 39, naasawaan, pastor ti United Church of Christ in the Philippines (UCCP), dadaulo ti Bayan Ilocos idinto a pinabasolna ti death squad ti militar a mapapati nga adda pannakainaigna iti pammaltog.
Kinuna ni Rod Tajon, sekretario heneral ti IHRA, ti grupo a nangimbita ken ni Austin iti seminar nga inangayda ditoy, nga adda tattao a nangsursurot ken ni Austin a nakalugan iti motorsiklo iti Laoag City makalawas sakbay ti pannakapaltogna.
Kabayatanna, kinuna ni Sister Alice Sobreviñar, iti Association of Women Religious in Baguio and Benguet a “nakaam-amak ti mapaspasamak iti pagiliantayo ta dagiti tattao a kayatna ti agtrabaho a mangsalaknib iti kalintegan dagiti sabsabali a tattao ket maatake ken mapapatay.”
Ngem pinaglibakan ti maysa nga opisial ti militar nga adda pannakaibiangda iti pannakagandat iti biag ni Austin.
Kinuna ni Col. Harold Cabreros, commanding officer ti 50th IB Philippine Army a nakabase iti Guimod Norte, San Juan, Ilocos Sur nga awan ti ammoda iti napasamak ni Austin.
Kinumpirmaran ni Austin bayat ti pannakiuman kenkuana ti media iti nakaitarayanna nga ospital ti pannakasipsiputna manipud idi nadutokan a chair ti Bayan Muna Ilocos.
“Iti amin nga anggulo a pampanunotek, awan met ti personal a ka-grudgeko,” kinuna ni Austria, sana innayon a ti pannakadutokna a dadaulo ti Bayan Muna Ilocos ti patienna a gapu iti pannakasursurotna uray iti Laoag City.
“Uray pay idi Hulio ita a tawen, adun dagiti agbanatbanat kaniak idiay Ilocos Norte ken Laoag City,” kinuna ni Austin idinto nga impalgakna nga iti maysa a seminar nga inatenderanna, sinurot ti maysa a Toyota FX.
Kagapgapuda iti seminar, magmagna da Austin ken uppat pay a kakaduana, da Avelino Dacanay, 45, taga-Aringay, La Union; Marcelino Mariano, 34, pastor ti Poblacion, Alilem; Lorenzo Amale, 37, pastor iti San Ramon, Sigay ken Lenvin Salvador, iti Del Pilar Street, Barangay 3 ditoy iti agarup alas 9:30 ti rabii ti Nob. 9, nga agturong iti opisinada idi paltogan dagiti suspetsa a nakalugan iti motorsiklo.
Napuntaan ti dua a luppo ni Austin ngem nabaelanna nga inkamang ti bagina iti opisinada. Nagtaray met dagiti kakaduana a nagreport iti polis.
“Nasipnget a partena (Del Pilar) ti nangsabatanda (suspetsa) kadakami… nakitak diay paltog a nakapaturong, isu a nakapagpaigidak bassit… isu a saanak a napuruan,” kinuna ti pastor.
Nakarekobre dagiti polis iti lima a kapsula a nagtaud iti cal. 45 iti nakapasamakan ti pammaltog. Di pay ammo ti kinasiasino dagiti nanggandat iti biag ni Austin.